ΑΠΌΦΑΣΗ 2011/857/ΚΕΠΠΑ ΤΟΥ ΣΥΜΒΟΥΛΊΟΥ της 19ης Δεκεμβρίου 2011 για την τροποποίηση και την παράταση της κοινής δράσης 2005/889/ΚΕΠΠΑ σχετικά με την ίδρυση αποστολής συνοριακής συνδρομής της Ευρωπαϊκής Ένωσης για το σημείο διέλευσης της Ράφα (EU BAM Rafah) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση, και ιδίως τα άρθρα 28, 42 παράγραφος 4 και 43 παράγραφος 2, Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας, Εκτιμώντας τα ακόλουθα: (1) Στις 12 Δεκεμβρίου 2005, το Συμβούλιο υιοθέτησε την κοινή δράση 2005/889/ΚΕΠΠΑ σχετικά με την ίδρυση αποστολής συνοριακής συνδρομής της Ευρωπαϊκής Ένωσης για το σημείο διέλευσης της Ράφα (EU BAM Rafah) (1) (2) Στις 26 Μαΐου 2011, το Συμβούλιο εξέδωσε την απόφαση 2011/312/ΚΕΠΠΑ (2) για την τροποποίηση της κοινής δράσης 2005/889/ΚΕΠΠΑ και την παράτασή της μέχρι τις 31 Δεκεμβρίου 2011, (3) Στις 8 Νοεμβρίου 2011, η Επιτροπή Πολιτικής και Ασφάλειας (ΕΠΑ) εισηγήθηκε την τεχνική παράταση της EU BAM Rafah για έξι μήνες, (4) Η EU BAM Rafah θα πρέπει να παραταθεί από την 1η Ιανουαρίου 2012 μέχρι την 30ή Ιουνίου 2012 βάσει της τρέχουσας εντολής. (5) Είναι επίσης αναγκαίο να καθοριστεί το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την EU BAM Rafah για την περίοδο από την 1η Ιανουαρίου έως την 30ή Ιουνίου 2012. (6) Η EU BAM Rafah θα διεξαχθεί στο πλαίσιο κατάστασης η οποία ενδέχεται να επιδεινωθεί και θα μπορούσε να αποτελέσει τροχοπέδη στην εκπλήρωση των στόχων της εξωτερικής δράσης της Ένωσης, όπως εκτίθενται στο άρθρο 21 της Συνθήκης για την Ευρωπαϊκή Ένωση, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η κοινή δράση 2005/889/ΚΕΠΠΑ τροποποιείται ως εξής: (1) Το άρθρο 12 αντικαθίσταται από το ακόλουθο κείμενο: «Άρθρο 12 Ασφάλεια 1. Ο διευθυντής μη στρατιωτικών επιχειρήσεων διευθύνει τον προγραμματισμό των μέτρων ασφάλειας από τον αρχηγό αποστολής και διασφαλίζει την ορθή και αποτελεσματική εφαρμογή τους για την EU BAM Rafah, σύμφωνα με τα άρθρα 5 και 9, σε συντονισμό με τη Διεύθυνση ασφάλειας της Ευρωπαϊκής Υπηρεσίας Εξωτερικής Δράσης (ΕΥΕΔ). 2. Ο αρχηγός αποστολής είναι υπεύθυνος για την ασφάλεια της EU BAM Rafah και την εξασφάλιση της συμμόρφωσης με τις ελάχιστες απαιτήσεις ασφάλειας που εφαρμόζονται στην αποστολή, σύμφωνα με την πολιτική της 'Ενωσης για την ασφάλεια του προσωπικού που αναπτύσσεται εκτός της 'Ενωσης για την εκτέλεση επιχειρησιακών καθηκόντων δυνάμει του τίτλου V της Συνθήκης, καθώς και με τα συνοδευτικά της έγγραφα. 3. Ο αρχηγός αποστολής επικουρείται από έναν ανώτερο αξιωματικό ασφάλειας της αποστολής (SMSO), ο οποίος αναφέρεται στον αρχηγό της αποστολής και διατηρεί επίσης στενή σχέση σε λειτουργικό επίπεδο με τη Διεύθυνση ασφάλειας της ΕΥΕΔ. 4. Το προσωπικό της EU BAM Rafah παρακολουθεί υποχρεωτική εκπαίδευση σε θέματα ασφάλειας πριν από την ανάληψη των καθηκόντων του, σύμφωνα με το OPLAN. Παρακολουθεί επίσης τακτική επανεκπαίδευση που οργανώνεται από τον SMSO στο θέατρο των επιχειρήσεων.». (2) Η παράγραφος 1 του άρθρου 13 αντικαθίσταται από το ακόλουθο κείμενο: «1. Το ποσό δημοσιονομικής αναφοράς που προορίζεται να καλύψει τις δαπάνες της EU BAM Rafah για την περίοδο από την 25η Νοεμβρίου 2005 έως την 31η Δεκεμβρίου 2011 ανέρχεται σε 21 570 000 EUR. Το ποσό δημοσιονομικής αναφοράς που προορίζεται να καλύψει τις δαπάνες της EU BAM Rafah για την περίοδο από την 1η Ιανουαρίου 2011 έως τις 30 Ιουνίου 2012 ανέρχεται σε 970 000 EUR.» (3) Στο άρθρο 16, το δεύτερο εδάφιο αντικαθίσταται από το ακόλουθο κείμενο: «Λήγει στις 30 Ιουνίου 2012.». Άρθρο 2 Η παρούσα απόφαση αρχίζει να ισχύει από την ημερομηνία της έκδοσής της. Εφαρμόζεται από την 1η Ιανουαρίου 2012. Βρυξέλλες, 19 Δεκεμβρίου 2011.

Δημόσια ασφάλεια


ΑΠΌΦΑΣΗ ΤΟΥ ΣΥΜΒΟΥΛΊΟΥ της 14ης Δεκεμβρίου 2011 για τον καθορισμό της θέσης της Ευρωπαϊκής Ένωσης στην υπουργική διάσκεψη του Παγκόσμιου Οργανισμού Εμπορίου σχετικά με την προσχώρηση της Σαμόα στον Παγκόσμιο Οργανισμό Εμπορίου (2012/18/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 παράγραφος 2 και το άρθρο 207, σε συνδυασμό με το άρθρο 218 παράγραφος 9, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Στις 15 Απριλίου 1998 η κυβέρνηση της Σαμόα υπέβαλε αίτηση προσχώρησης στη συμφωνία του Μαρακές για την ίδρυση του Παγκόσμιου Οργανισμού Εμπορίου (ΠΟΕ), δυνάμει του άρθρου XII της εν λόγω συμφωνίας. (2) Στις 15 Ιουλίου 1998 συνεστήθη ομάδα εργασίας για την προσχώρηση της Σαμόα, με σκοπό την επίτευξη συμφωνίας όσον αφορά όρους προσχώρησης αποδεκτούς από τη Σαμόα και από όλα τα μέλη του ΠΟΕ. (3) Η Επιτροπή, εξ ονόματος της Ένωσης, διαπραγματεύτηκε μια συνεκτική σειρά υποχρεώσεων για το άνοιγμα της αγοράς εκ μέρους της Σαμόα, η οποία ικανοποιεί τις απαιτήσεις της Ένωσης και η οποία ανταποκρίνεται στο επίπεδο ανάπτυξης της Σαμόα. (4) Οι υποχρεώσεις αυτές ενσωματώνονται τώρα στο πρωτόκολλο προσχώρησης της Σαμόα στον ΠΟΕ. (5) Η προσχώρηση στον ΠΟΕ αναμένεται ότι θα συμβάλει θετικά και σταθερά στη διαδικασία οικονομικής μεταρρύθμισης και στη βιώσιμη ανάπτυξη της Σαμόα. (6) Επομένως, το πρωτόκολλο προσχώρησης θα πρέπει να εγκριθεί. (7) Το άρθρο XII της συμφωνίας για την ίδρυση του ΠΟΕ ορίζει ότι οι όροι προσχώρησης πρέπει να συμφωνηθούν μεταξύ του προσχωρούντος μέλους και του ΠΟΕ και ότι η υπουργική διάσκεψη του ΠΟΕ εγκρίνει τους όρους προσχώρησης από πλευράς ΠΟΕ. (8) Είναι συνεπώς αναγκαίο να θεσπιστεί η θέση που πρέπει να λάβει η Ένωση στην υπουργική διάσκεψη του ΠΟΕ όσον αφορά την προσχώρηση της Σαμόα, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η θέση την οποία θα λάβει η Ευρωπαϊκή Ένωση στην υπουργική διάσκεψη του Παγκόσμιου Οργανισμού Εμπορίου όσον αφορά την προσχώρηση της Σαμόα στον ΠΟΕ είναι να εγκρίνει την εν λόγω προσχώρηση. Άρθρο 2 Η παρούσα απόφαση αρχίζει να ισχύει την ημέρα της έκδοσής της. Γενεύη, 14 Δεκεμβρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Διεθείς οργανισμοί


ΚΑΝΟΝΙΣΜΌΣ (ΕΕ) αριθ. 675/2012 ΤΗΣ ΕΠΙΤΡΟΠΉΣ της 23ης Ιουλίου 2012 για την τροποποίηση του παραρτήματος ΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση τάλκη (E 553b) και καρναουβικού κηρού (E 903) σε βαμμένα βραστά αυγά με κέλυφος και τη χρήση σελάκ (E 904) σε βραστά αυγά με κέλυφος (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3 και το άρθρο 30 παράγραφος 5, Εκτιμώντας τα ακόλουθα: (1) Το παράρτημα ΙΙ του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους. (2) Ο εν λόγω κατάλογος μπορεί να τροποποιηθεί σύμφωνα με τη διαδικασία που αναφέρεται στον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2). (3) Σύμφωνα με το άρθρο 3 παράγραφος 1 του κανονισμού (ΕΚ) αριθ. 1331/2008, ο ενωσιακός κατάλογος προσθέτων τροφίμων μπορεί να επικαιροποιείται, είτε με πρωτοβουλία της Επιτροπής είτε κατόπιν αίτησης. (4) Για τη χρήση τάλκη (E 553b) και καρναουβικού κηρού (E 903) σε βαμμένα βραστά αυγά με κέλυφος και για τη χρήση σελάκ (E 904) σε βραστά αυγά με κέλυφος, υποβλήθηκε αίτηση έγκρισης, η οποία διαβιβάστηκε στα κράτη μέλη. (5) Τα πρόσθετα τροφίμων τάλκης (E 553b), καρναουβικός κηρός (E 903) και σελάκ (E 904), όταν χρησιμοποιούνται στην επιφάνεια βαμμένων βραστών αυγών με κέλυφος, εξυπηρετούν διακοσμητικό σκοπό, προσδίδοντας περισσότερη ή λιγότερη στιλπνότητα. Επιπλέον, το σελάκ (Ε 904), όταν χρησιμοποιείται στην επιφάνεια βραστών αυγών με κέλυφος, μπορεί να συμβάλει στην καλύτερη συντήρησή τους. (6) Τα εν λόγω πρόσθετα τροφίμων δεν αναμένεται ότι θα μεταναστεύσουν στο εσωτερικό βρώσιμο μέρος των αυγών, λόγω της αδιαλυτότητάς τους και του υψηλού μοριακού βάρους τους. Η χρήση αυτών των προσθέτων τροφίμων δεν ενδέχεται να έχει επιπτώσεις στην ανθρώπινη υγεία, επειδή οι κηροί τους παραμένουν στο κέλυφος του αυγού. Επομένως είναι σκόπιμο να επιτραπεί η χρήση τάλκη (E 553b) και καρναουβικού κηρού (E 903) σε βαμμένα βραστά αυγά με κέλυφος και η χρήση σελάκ ( E904) σε κάθε είδους βραστά αυγά, με κέλυφος, βαμμένα και άβαφα. (7) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων για την επικαιροποίηση του ενωσιακού καταλόγου προσθέτων τροφίμων ο οποίος αναφέρεται στο παράρτημα ΙΙ του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν πρόκειται να έχει επίδραση στην ανθρώπινη υγεία. Επειδή η έγκριση της χρήσης τάλκη (E 553b), καρναουβικού κηρού (E 903) και σελάκ (Ε 904) σε βραστά αυγά με κέλυφος αποτελεί επικαιροποίηση του εν λόγω καταλόγου η οποία δεν ενδέχεται να έχει επίπτωση στην ανθρώπινη υγεία, δεν είναι απαραίτητο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων. (8) Σύμφωνα με τις μεταβατικές διατάξεις του κανονισμού (ΕΕ) αριθ. 1129/2011 της Επιτροπής, της 11ης Νοεμβρίου 2011, για την τροποποίηση του παραρτήματος ΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου με την κατάρτιση ενωσιακού καταλόγου για τα πρόσθετα τροφίμων (3), το παράρτημα ΙΙ με το οποίο θεσπίζεται ενωσιακός κατάλογος προσθέτων τροφίμων που εγκρίνονται για χρήση σε τρόφιμα και καθορίζονται οι όροι χρήσης τους εφαρμόζεται από την 1η Ιουνίου 2013. Προκειμένου να επιτραπεί η χρήση τάλκη (E 553b) και καρναουβικού κηρού (E 903) σε βαμμένα βραστά αυγά με κέλυφος και η χρήση σελάκ (E 904) σε βραστά αυγά με κέλυφος πριν από την ημερομηνία αυτή, είναι αναγκαίο να καθοριστεί προγενέστερη ημερομηνία εφαρμογής όσον αφορά τα συγκεκριμένα πρόσθετα τροφίμων. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Ιουλίου 2012.

Πολιτική για την υγεία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 388/2011 ΤΗΣ ΕΠΙΤΡΟΠΉΣ της 19ης Απριλίου 2011 για τη χορήγηση άδειας για τη χρήση της εναμμώνιας μαδουραμικίνης α ως πρόσθετης ύλης ζωοτροφών για τα κοτόπουλα προς πάχυνση [κάτοχος της άδειας η εταιρεία Alpharma (Βέλγιο) BVBA] και για την τροποποίηση του κανονισμού (ΕΚ) αριθ. 2430/1999 (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 1831/2003 προβλέπει τη χορήγηση άδειας κυκλοφορίας για πρόσθετες ύλες για χρήση στη διατροφή των ζώων, καθώς και τους όρους και τις διαδικασίες για τη χορήγηση της άδειας αυτής. Το άρθρο 10 του εν λόγω κανονισμού προβλέπει την επαναξιολόγηση των πρόσθετων υλών που εγκρίθηκαν σύμφωνα με την οδηγία 70/524/ΕΟΚ του Συμβουλίου (2). (2) Η εναμμώνια μαδουραμικίνη α, αριθ. CAS 84878-61-5, εγκρίθηκε για δέκα χρόνια σύμφωνα με την οδηγία 70/524/ΕΟΚ ως πρόσθετη ύλη ζωοτροφών για χρήση σε κοτόπουλα προς πάχυνση με τον κανονισμό (ΕΚ) αριθ. 2430/1999 της Επιτροπής (3) και για χρήση σε γαλοπούλες με τον κανονισμό (ΕΚ) αριθ. 2380/2001 της Επιτροπής (4). Η εν λόγω πρόσθετη ύλη προστέθηκε στη συνέχεια στο κοινοτικό μητρώο πρόσθετων υλών ζωοτροφών ως υφιστάμενο προϊόν, σύμφωνα με το άρθρο 10 παράγραφος 1 του κανονισμού (ΕΚ) αριθ. 1831/2003. (3) Σύμφωνα με το άρθρο 10 παράγραφος 2 του κανονισμού (ΕΚ) αριθ. 1831/2003, σε συνδυασμό με το άρθρο 7 του εν λόγω κανονισμού, υποβλήθηκε αίτηση για την επαναξιολόγηση της εναμμώνιας μαδουραμικίνης α ως πρόσθετης ύλης ζωοτροφών για τα κοτόπουλα προς πάχυνση, με το αίτημα η εν λόγω πρόσθετη ύλη να ταξινομηθεί στην κατηγορία «κοκκιδιοστατικά και ιστομονοστατικά». Η εν λόγω αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003. (4) Από τη γνώμη που εξέδωσε η Ευρωπαϊκή Αρχή για την Ασφάλεια των Τροφίμων («η Αρχή»), στις 9 Δεκεμβρίου 2010, συνάγεται ότι, υπό τις προτεινόμενες συνθήκες χρήσης, η εναμμώνια μαδουραμικίνη α δεν έχει δυσμενείς επιδράσεις στην υγεία των ζώων, στην υγεία του ανθρώπου ή στο περιβάλλον και ότι η εν λόγω πρόσθετη ύλη είναι αποτελεσματική στην καταπολέμηση της κοκκιδίωσης στα κοτόπουλα προς πάχυνση (5). Η Αρχή συνιστά τη λήψη κατάλληλων μέτρων για την ασφάλεια του χρήστη. Η Αρχή επαλήθευσε επίσης την έκθεση σχετικά με τη μέθοδο ανάλυσης της πρόσθετης ύλης ζωοτροφών σε ζωοτροφές, η οποία υποβλήθηκε από το εργαστήριο αναφοράς της Ευρωπαϊκής Ένωσης για τις πρόσθετες ύλες ζωοτροφών που συστάθηκε με τον κανονισμό (ΕΚ) αριθ. 1831/2003. (5) Από την αξιολόγηση της εναμμώνιας μαδουραμικίνης α διαπιστώνεται ότι πληρούνται οι όροι για τη χορήγηση άδειας που προβλέπονται στο άρθρο 5 του κανονισμού (ΕΚ) αριθ. 1831/2003. Συνεπώς, θα πρέπει να επιτραπεί η χρήση του εν λόγω παρασκευάσματος, όπως καθορίζεται στο παράρτημα του παρόντος κανονισμού. (6) Ως συνέπεια της χορήγησης νέας άδειας βάσει του κανονισμού (ΕΚ) αριθ. 1831/2003, οι διατάξεις του κανονισμού (ΕΚ) αριθ. 2430/1999 που αφορούν την εναμμώνια μαδουραμικίνη α θα πρέπει να απαλειφθούν. (7) Επειδή οι τροποποιήσεις των όρων χορήγησης της άδειας δεν αφορούν λόγους ασφάλειας, ενδείκνυται να επιτραπεί μεταβατική περίοδος για τη διάθεση των υπαρχόντων αποθεμάτων προμειγμάτων και σύνθετων ζωοτροφών. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παρασκεύασμα που προσδιορίζεται στο παράρτημα και υπάγεται στην κατηγορία πρόσθετων υλών «κοκκιδιοστατικά και ιστομονοστατικά» επιτρέπεται να χρησιμοποιείται ως πρόσθετη ύλη για τη διατροφή των ζώων υπό τους όρους που παρατίθενται στο εν λόγω παράρτημα. Άρθρο 2 Στο παράρτημα I του κανονισμού (ΕΚ) αριθ. 2430/1999, η εγγραφή με αριθμό καταχώρισης πρόσθετης ύλης E 770, που αφορά την εναμμώνια μαδουραμικίνη α, απαλείφεται. Άρθρο 3 Τα προμείγματα και οι σύνθετες ζωοτροφές που περιέχουν εναμμώνια μαδουραμικίνη α και φέρουν επισήμανση σύμφωνα με την οδηγία 70/524/ΕΟΚ μπορούν να συνεχίσουν να διατίθενται στην αγορά και να χρησιμοποιούνται έως ότου εξαντληθούν τα υφιστάμενα αποθέματα. Άρθρο 4 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Απριλίου 2011.


ΑΠΌΦΑΣΗ ΤΟΥ ΣΥΜΒΟΥΛΊΟΥ της 19ης Δεκεμβρίου 2011 για το πρόγραμμα-πλαίσιο δραστηριοτήτων πυρηνικής έρευνας και εκπαίδευσης της Ευρωπαϊκής Κοινότητας Ατομικής Ενέργειας (2012-2013) (2012/93/Ευρατόμ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 7, Έχοντας υπόψη την πρόταση της Ευρωπαϊκής Επιτροπής, η οποία υπεβλήθη κατόπιν διαβούλευσης με την επιστημονική και τεχνική επιτροπή, Έχοντας υπόψη τη γνώμη του Ευρωπαϊκού Κοινοβουλίου (1), Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2), Εκτιμώντας τα ακόλουθα: (1) Ο συνδυασμός των εθνικών και των ευρωπαϊκών προσπαθειών στον τομέα της έρευνας και της εκπαίδευσης αποτελεί βασική προϋπόθεση για την προώθηση και την κατοχύρωση της οικονομικής μεγέθυνσης και της ευημερίας των πολιτών στην Ευρώπη. (2) Το πρόγραμμα-πλαίσιο δραστηριοτήτων πυρηνικής έρευνας και εκπαίδευσης της Ευρωπαϊκής Κοινότητας Ατομικής Ενέργειας (2012-2013), (εφεξής «το πρόγραμμα-πλαίσιο»), θα πρέπει να συμπληρώσει άλλες δράσεις της Ευρωπαϊκής Ένωσης στο πεδίο της πολιτικής για την έρευνα που είναι απαραίτητες για την υλοποίηση της στρατηγικής «Ευρώπη 2020», η οποία υιοθετήθηκε από το Ευρωπαϊκό Συμβούλιο της 17ης Ιουνίου 2010, ιδίως τις δράσεις στην εκπαίδευση, την κατάρτιση, την ανταγωνιστικότητα και καινοτομία, τη βιομηχανία, την απασχόληση και το περιβάλλον. (3) Το πρόγραμμα-πλαίσιο θα πρέπει να βασισθεί στα επιτεύγματα του έβδομου προγράμματος-πλαισίου που θεσπίσθηκε με την απόφαση 2006/970/Ευρατόμ του Συμβουλίου, της 18ης Δεκεμβρίου 2006, για το έβδομο πρόγραμμα-πλαίσιο δραστηριοτήτων πυρηνικής έρευνας και κατάρτισης (2007-2011) της Ευρωπαϊκής Κοινότητας Ατομικής Ενέργειας (Ευρατόμ) (3) και, παράλληλα, να περιλάβει απαραίτητη ενισχυμένη έμφαση στην πυρηνική ασφάλεια, συμβάλλοντας στον αναπροσανατολισμό της πυρηνικής έρευνας. Θα πρέπει επίσης να συντελέσει στη δημιουργία του Ευρωπαϊκού Χώρου Έρευνας και να κινείται στην κατεύθυνση της ανάπτυξης μιας οικονομίας και μιας κοινωνίας της γνώσης στην Ευρώπη. (4) Το πρόγραμμα-πλαίσιο θα πρέπει να συμβάλει στην υλοποίηση της Ένωσης καινοτομίας, μιας από τις εμβληματικές πρωτοβουλίες της στρατηγικής Ευρώπη 2020, η οποία υιοθετήθηκε με τα συμπεράσματα του Συμβουλίου στις συνόδους του της 25ης και 26ης Νοεμβρίου 2010, ενισχύοντας τον ανταγωνισμό για επιστημονική αριστεία και επιταχύνοντας την υλοποίηση καίριων καινοτομιών στο πεδίο της πυρηνικής ενέργειας, ήτοι της σύντηξης και της πυρηνικής ασφάλειας, και να συντελέσει στην αντιμετώπιση των προκλήσεων που συνιστούν το ενεργειακό και η αλλαγή του κλίματος. (5) Στο πλαίσιο της ενεργειακής πολιτικής για την Ευρώπη, το Ευρωπαϊκό Συμβούλιο στις συνόδους του στις 8 και 9 Μαρτίου 2007 επιβεβαίωσε ότι εναπόκειται στο κάθε κράτος μέλος να αποφασίσει κατά πόσον θα βασιστεί στην πυρηνική ενέργεια και τόνισε ότι αυτό πρέπει να γίνει με παράλληλη βελτίωση της πυρηνικής ασφάλειας και της διαχείρισης των ραδιενεργών αποβλήτων. Αναγνώρισε επίσης ότι η πυρηνική ενέργεια αποτελεί, για ορισμένα κράτη μέλη, ενδιάμεση τεχνολογική λύση. (6) Παρά τη δυνητική επίδραση της πυρηνικής ενέργειας στον ενεργειακό εφοδιασμό και την οικονομική ανάπτυξη, σοβαρά πυρηνικά ατυχήματα ενδέχεται να θέσουν σε κίνδυνο την ανθρώπινη υγεία. Ως εκ τούτου, θα πρέπει να δοθεί η μέγιστη δυνατή προσοχή στο πρόγραμμα-πλαίσιο σε θέματα πυρηνικής ασφάλειας και, όπου απαιτείται, προστασίας. Στο πρόγραμμα-πλαίσιο, οι πτυχές που αφορούν την προστασία θα πρέπει να περιορίζονται στις άμεσες δράσεις του Κοινού Κέντρου Ερευνών (JRC). (7) Το ευρωπαϊκό στρατηγικό σχέδιο ενεργειακών τεχνολογιών (σχέδιο ΣΕΤ),που καταρτίστηκε με τα συμπεράσματα της 28ης Φεβρουαρίου 2008, επιταχύνει τη συγκρότηση μιας δέσμης τεχνολογιών χαμηλών εκπομπών άνθρακα. Στη συνεδρίαση της 4ης Φεβρουαρίου 2011, το Ευρωπαϊκό Συμβούλιο συμφώνησε ότι η Ένωση και τα κράτη μέλη της θα προωθήσουν τις επενδύσεις στις ανανεώσιμες πηγές ενέργειας, σε ασφαλείς και αειφορικές τεχνολογίες χαμηλών ανθρακούχων εκπομπών και θα επικεντρωθούν στην υλοποίηση των τεχνολογικών προτεραιοτήτων που καθιερώνει το σχέδιο ΣΕΤ. (8) Η Κοινότητα δημιούργησε ενιαίο και πλήρως ενοποιημένο ερευνητικό πρόγραμμα σύντηξης που έχει πρωταγωνιστικό ρόλο στην ανάπτυξη της σύντηξης ως πηγής ενέργειας. (9) Έπειτα από την απόφαση του Συμβουλίου, της 20ής Δεκεμβρίου 2005, η Κοινότητα προσχώρησε, στις 11 Μαΐου 2006, στη συμφωνία-πλαίσιο για διεθνή συνεργασία στην έρευνα και ανάπτυξη του διεθνούς φόρουμ IV της γενιάς (GIF). Το GIF συντονίζει την πολυμερή συνεργασία στην έρευνα του προκαταρκτικού σχεδιασμού σε σειρά προηγμένων πυρηνικών συστημάτων η οποία σκοπό έχει, μεταξύ άλλων, να ανταποκριθεί θετικά στις ανησυχίες σχετικά με την πυρηνική ασφάλεια, τα απόβλητα και τη διάδοση καθώς και την πρόσληψη των θεμάτων αυτών από το κοινό, που εμπίπτουν στο πλαίσιο του προγράμματος-πλαισίου. (10) Στα συμπεράσματα του Συμβουλίου σχετικά με την ανάγκη εξασφάλισης δεξιοτήτων στο πεδίο της πυρηνικής ενέργειας, που υιοθετήθηκαν κατά τη συνεδρίαση της 1ης και 2ας Δεκεμβρίου 2008, αναγνωρίζεται η κεφαλαιώδης σημασία της διατήρησης στην Κοινότητα υψηλού επιπέδου εκπαίδευσης στο πεδίο της πυρηνικής ενέργειας. (11) Το 2010, η Επιτροπή παρέλαβε τις τελικές εκθέσεις μιας εξωτερικής αξιολόγησης όσον αφορά την υλοποίηση και τα αποτελέσματα των κοινοτικών δραστηριοτήτων στην πυρηνική έρευνα κατά την περίοδο 2007-2009, τόσο στις άμεσες όσο και στις έμμεσες δράσεις. (12) Η υλοποίηση του διεθνούς θερμοπυρηνικού πειραματικού αντιδραστήρα (ITER)στην Ευρώπη, σε συνδυασμό με τη συμφωνία της 21ης Νοεμβρίου 2006 για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER (4),θα πρέπει να είναι το κεντρικό χαρακτηριστικό των δραστηριοτήτων έρευνας στη σύντηξη βάσει του προγράμματος-πλαισίου. (13) Οι δραστηριότητες της Κοινότητας που συντείνουν στην υλοποίηση του ITER, ιδίως για την κατασκευή του ITER στο Cadarache και για τη διεξαγωγή της έρευνας και ανάπτυξης για την τεχνολογία του ITER κατά τη διάρκεια του προγράμματος-πλαισίου πρέπει να διευθύνονται από την ευρωπαϊκή κοινή επιχείρηση για την υλοποίηση του ITER και την ανάπτυξη της πυρηνικής σύντηξης (Fusion for Energy), σύμφωνα με την απόφαση 2007/198/Ευρατόμ του Συμβουλίου, της 27ης Μαρτίου 2007, για την ίδρυση της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης και περί παραχωρήσεως προνομίων σε αυτήν (5). (14) Οι ερευνητικές δραστηριότητες που υποστηρίζει το πρόγραμμα-πλαίσιο θα πρέπει να τηρούν τις θεμελιώδεις αρχές δεοντολογίας, συμπεριλαμβανομένων εκείνων που αντανακλώνται στον Χάρτη Θεμελιωδών Δικαιωμάτων της Ευρωπαϊκής Ένωσης. (15) Η παρούσα απόφαση θα πρέπει να καθορίσει, για τη συνολική διάρκεια του προγράμματος-πλαισίου, χρηματοδοτικό κονδύλιο που θα αποτελεί, για την αρμόδια για τον προϋπολογισμό αρχή, προνομιακή αναφορά κατά την ετήσια διαδικασία του προϋπολογισμού, κατά την έννοια του σημείου 37 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής, για δημοσιονομική πειθαρχία και χρηστή δημοσιονομική διαχείριση (6). (16) Το JRC θα πρέπει να συμβάλει στην παροχή επιστημονικής και τεχνολογικής υποστήριξης, προσαρμοσμένης στις ανάγκες των πελατών, για τη διατύπωση, την ανάπτυξη, την υλοποίηση και την παρακολούθηση των ενωσιακών πολιτικών, εστιάζοντας ιδιαίτερα τις εργασίες του στην έρευνα για την πυρηνική ασφάλεια και προστασία. Εν προκειμένω, το JRC θα πρέπει να εξακολουθήσει να λειτουργεί ως ανεξάρτητο κέντρο αναφοράς της Ένωσης για την επιστήμη και την τεχνολογία, στα πεδία της ιδιαίτερης αρμοδιότητάς του. Το JRC θα πρέπει να διαθέτει κυρίως την απαιτούμενη ικανότητα να παρέχει ανεξάρτητη επιστημονική και τεχνική εμπειρογνωμοσύνη στον τομέα των πυρηνικών συμβάντων και ατυχημάτων. (17) Η διεθνής και η παγκόσμια διάσταση των ευρωπαϊκών ερευνητικών δραστηριοτήτων είναι σημαντική για την αποκόμιση αμοιβαίου οφέλους. Το πρόγραμμα-πλαίσιο θα πρέπει να είναι ανοιχτό στη συμμετοχή χωρών που έχουν συνάψει τις απαραίτητες προς τούτο συμφωνίες, ενώ θα πρέπει επίσης να είναι ανοιχτό, σε επίπεδο έργων και σε βάση αμοιβαίου οφέλους, στη συμμετοχή φορέων από τρίτες χώρες και διεθνών οργανισμών επιστημονικής συνεργασίας. (18) Το πρόγραμμα-πλαίσιο θα πρέπει να συμβάλει στη διεύρυνση της Ένωσης παρέχοντας επιστημονική και τεχνολογική υποστήριξη στις υποψήφιες χώρες, ώστε να εφαρμόσουν το κεκτημένο της Ένωσης και να ενσωματωθούν στον Ευρωπαϊκό Χώρο Έρευνας. (19) Η ανακοίνωση της Επιτροπής, της 26ης Μαρτίου 2009, για τη μη διάδοση των πυρηνικών, αναγνωρίζει τον ρόλο του JRC στο πεδίο της έρευνας και εκπαίδευσης στην πυρηνική προστασία. (20) Κατάλληλα μέτρα θα πρέπει επίσης να ληφθούν για την πρόληψη παρατυπιών και κρουσμάτων απάτης, καθώς και για την ανάκτηση απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων σύμφωνα με τον κανονισμό (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (7), τον κανονισμό (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτόπου η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (8) και τον κανονισμό (ΕΚ) αριθ. 1074/1999 του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (9), ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Θέσπιση του προγράμματος-πλαισίου Θεσπίζεται, για την περίοδο από 1ης Ιανουαρίου 2012 έως 31 Δεκεμβρίου 2013, πολυετές πρόγραμμα-πλαίσιο δραστηριοτήτων έρευνας και εκπαίδευσης στον τομέα της πυρηνικής ενέργειας, (εφεξής «το πρόγραμμα-πλαίσιο»). Άρθρο 2 Στόχοι 1. Το πρόγραμμα-πλαίσιο επιδιώκει τους γενικούς στόχους που ορίζονται στο άρθρο 1 και στο άρθρο 2 στοιχείο α) της Συνθήκης, δίνοντας ιδιαίτερη έμφαση στην πυρηνική προστασία και ασφάλεια και την προστασία από τη ραδιενέργεια, συμβάλλοντας παράλληλα στη δημιουργία της Ένωσης καινοτομίας και στηριζόμενο στον Ευρωπαϊκό Χώρο Έρευνας. 2. Το πρόγραμμα-πλαίσιο περιλαμβάνει κοινοτικές δραστηριότητες έρευνας, τεχνολογικής ανάπτυξης, διεθνούς συνεργασίας, διάδοσης τεχνικών πληροφοριών, δραστηριότητες εκμετάλλευσης και εκπαίδευσης, οι οποίες εκτίθενται σε δύο ειδικά προγράμματα. 3. Το πρώτο ειδικό πρόγραμμα καλύπτει τις ακόλουθες έμμεσες δράσεις: α) έρευνα στο πεδίο της ενέργειας σύντηξης, με στόχο την ανάπτυξη τεχνολογίας για ασφαλή, αειφόρο, φιλική προς το περιβάλλον και οικονομικά βιώσιμη πηγή ενέργειας· β) πυρηνική σχάση, ασφάλεια και ακτινοπροστασία, με στόχο την ενίσχυση της ασφάλειας της πυρηνικής σχάσης και των λοιπών χρήσεων της ακτινοβολίας στη βιομηχανία, την ιατρική και τη βελτίωση της διαχείρισης των ραδιενεργών αποβλήτων. 4. Το δεύτερο ειδικό πρόγραμμα καλύπτει τις άμεσες ερευνητικές δραστηριότητες του Κοινού Κέντρου Ερευνών (JRC) στον τομέα της διαχείρισης των πυρηνικών αποβλήτων, των περιβαλλοντικών επιπτώσεων, της πυρηνικής ασφάλειας και προστασίας. 5. Οι στόχοι και οι γενικές γραμμές των δύο ειδικών προγραμμάτων εκτίθενται στο παράρτημα I. Άρθρο 3 Μέγιστο ποσό και κατανεμόμενα μερίδια σε κάθε ειδικό πρόγραμμα Το μέγιστο ποσό για την υλοποίηση του προγράμματος-πλαισίου είναι 2 560 270 000EUR. Το ποσό αυτό κατανέμεται ως εξής: α) για το αναφερόμενο στο άρθρο 2 παράγραφος 3 ειδικό πρόγραμμα που θα εκτελεστεί με έμμεσες δράσεις: - έρευνα στο πεδίο της ενέργειας σύντηξης 2 208 809 000 ευρώ (10)· - πυρηνική σχάση, ασφάλεια και ακτινοπροστασία 118 245 000 ευρώ· β) για το αναφερόμενο στο άρθρο 2 παράγραφος 4 ειδικό πρόγραμμα που θα εκτελεστεί με άμεσες δράσεις: - δραστηριότητες του JRC στον πυρηνικό τομέα 233 216 000 ευρώ. Οι λεπτομερείς κανόνες της χρηματοδοτικής συμμετοχής της Κοινότητας στο πρόγραμμα-πλαίσιο καθορίζονται στο παράρτημα II. Άρθρο 4 Προστασία των οικονομικών συμφερόντων της Ένωσης Για κοινοτικές δράσεις που χρηματοδοτούνται στο πλαίσιο της παρούσας απόφασης, ο κανονισμός (ΕΚ, Ευρατόμ) αριθ. 2988/95 και ο κανονισμός (Ευρατόμ, ΕΚ) αριθ. 2185/96 εφαρμόζονται για κάθε παράβαση διάταξης του ενωσιακού δικαίου, συμπεριλαμβανομένης της αθέτησης συμβατικής υποχρέωσης που υφίσταται με βάση το πρόγραμμα-πλαίσιο, η οποία προκύπτει από πράξη ή παράλειψη οικονομικού φορέα εκμετάλλευσης, με πραγματικό ή ενδεχόμενο αποτέλεσμα να ζημιωθεί με αδικαιολόγητη δαπάνη ο γενικός προϋπολογισμός της Ευρωπαϊκής Ένωσης ή προϋπολογισμοί που αποτελούν αντικείμενο διαχείρισης από αυτήν. Άρθρο 5 Θεμελιώδεις αρχές δεοντολογίας Όλες οι ερευνητικές δραστηριότητες που διεξάγονται βάσει του προγράμματος-πλαισίου υλοποιούνται σύμφωνα με θεμελιώδεις αρχές δεοντολογίας. Άρθρο 6 Παρακολούθηση, αξιολόγηση και επανεξέταση 1. Η Επιτροπή παρακολουθεί συνεχώς και συστηματικά την υλοποίηση του προγράμματος-πλαισίου και των ειδικών του προγραμμάτων και εξασφαλίζει την τακτική υποβολή εκθέσεων και τη διάδοση των αποτελεσμάτων της εν λόγω παρακολούθησης. Στις αρχές του 2013, υποβάλλεται στο Συμβούλιο ειδική έκθεση παρακολούθησης, η οποία είναι αφιερωμένη στην εφαρμογή των δραστηριοτήτων πυρηνικής ασφάλειας και προστασίας του προγράμματος-πλαισίου. 2. Μετά την ολοκλήρωση του προγράμματος-πλαισίου, η Επιτροπή διεξάγει, έως τις 31 Δεκεμβρίου 2015, εξωτερική αξιολόγηση από ανεξάρτητους εμπειρογνώμονες της φιλοσοφίας, της υλοποίησης και των αποτελεσμάτων του. Η Επιτροπή ανακοινώνει τα πορίσματα αυτής της αξιολόγησης, καθώς και τις σχετικές παρατηρήσεις της, στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών. Άρθρο 7 Έναρξη ισχύος Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, 19 Δεκεμβρίου 2011.

Πυρηνική βιομηχανία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 222/2012 ΤΗΣ ΕΠΙΤΡΟΠΉΣ της 14ης Μαρτίου 2012 για την τροποποίηση του παραρτήματος του κανονισμού (ΕΕ) αριθ. 37/2010 σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης, όσον αφορά την ουσία τρικλαβενδαζόλη (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για θέσπιση κοινοτικών διαδικασιών για τον καθορισμό ορίων καταλοίπων των φαρμακολογικώς δραστικών ουσιών στα τρόφιμα ζωικής προέλευσης, για την κατάργηση του κανονισμού (ΕΟΚ) αριθ. 2377/90 του Συμβουλίου και τροποποίηση της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (1), και ιδίως το άρθρο 14 σε συνδυασμό με το άρθρο 17, Έχοντας υπόψη τη γνώμη του Ευρωπαϊκού Οργανισμού Φαρμάκων που διατυπώθηκε από την επιτροπή φαρμάκων για κτηνιατρική χρήση, Εκτιμώντας τα ακόλουθα: (1) Τα ανώτατα όρια καταλοίπων («ΑΟΚ») για τις φαρμακολογικώς δραστικές ουσίες οι οποίες προορίζονται να χρησιμοποιηθούν στην Ένωση σε κτηνιατρικά φάρμακα για τροφοπαραγωγικά ζώα ή σε βιοκτόνα προϊόντα που χρησιμοποιούνται στη ζωοτεχνία θα πρέπει να καθορίζονται σύμφωνα με τον κανονισμό (ΕΚ) αριθ. 470/2009. (2) Οι φαρμακολογικώς δραστικές ουσίες και η ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης καθορίζονται στο παράρτημα του κανονισμού (ΕΕ) αριθ. 37/2010 της Επιτροπής, της 22ας Δεκεμβρίου 2009, σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης (2). (3) Η ουσία τρικλαβενδαζόλη περιλαμβάνεται στον πίνακα 1 του παραρτήματος του κανονισμού (ΕΕ) αριθ. 37/2010 ως επιτρεπόμενη ουσία για όλα τα μηρυκαστικά όσον αφορά τους μυς, τον λιπώδη ιστό, το ήπαρ και τους νεφρούς, εκτός από τα ζώα που παράγουν γάλα που προορίζεται για κατανάλωση από τον άνθρωπο. (4) Η Ιρλανδία υπέβαλε στον Ευρωπαϊκό Οργανισμό Φαρμάκων αίτηση γνωμοδότησης σχετικά με την παρέκταση της υφιστάμενης εγγραφής για την ουσία τρικλαβενδαζόλη σε σχέση με το γάλα όλων των μηρυκαστικών. (5) Η επιτροπή φαρμάκων για κτηνιατρική χρήση συνέστησε τον καθορισμό προσωρινών ΑΟΚ για την ουσία τρικλαβενδαζόλη όσον αφορά το γάλα όλων των μηρυκαστικών και την κατάργηση της διάταξης «Να μη χρησιμοποιείται σε ζώα που παράγουν γάλα για κατανάλωση από τον άνθρωπο». (6) Επομένως, η εγγραφή για την ουσία τρικλαβενδαζόλη στον πίνακα 1 του παραρτήματος του κανονισμού (ΕΕ) αριθ. 37/2010 πρέπει να τροποποιηθεί ώστε να περιληφθεί το συνιστώμενο προσωρινό ΑΟΚ για το γάλα όλων των μηρυκαστικών και να καταργηθεί η υπάρχουσα διάταξη «Να μη χρησιμοποιείται σε ζώα που παράγουν γάλα για κατανάλωση από τον άνθρωπο». Η ισχύς του προσωρινού ΑΟΚ που ορίζεται για την ουσία τρικλαβενδαζόλη στον εν λόγω πίνακα θα πρέπει να λήξει την 1η Ιανουαρίου 2014. Η επιτροπή φαρμάκων για κτηνιατρική χρήση συνέστησε διετή περίοδο για να είναι δυνατή η ολοκλήρωση των επιστημονικών μελετών που απαιτούνται για να δοθούν απαντήσεις στις ερωτήσεις που έθεσε η εν λόγω επιτροπή στην Ιρλανδία. (7) Είναι σκόπιμο να χορηγηθεί εύλογο χρονικό διάστημα, ώστε οι ενδιαφερόμενοι να λάβουν τα μέτρα που ενδεχομένως απαιτούνται για να συμμορφωθούν με τα νεοθεσπιζόμενα ΑΟΚ. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής κτηνιατρικών φαρμάκων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΕ) αριθ. 37/2010 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 14 Μαΐου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Μαρτίου 2012.

ΑΓΟΡΑΝΟΜΙΚΗ ΝΟΜΟΘΕΣΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 335/2012 ΤΗΣ ΕΠΙΤΡΟΠΉΣ της 19ης Απριλίου 2012 για την 169η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα (1), και ιδίως το άρθρο 7 παράγραφος 1 στοιχείο α), το άρθρο 7α παράγραφοι 1 και 5, Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και οικονομικών πόρων. (2) Στις 12 Απριλίου 2012, η Επιτροπή Κυρώσεων του Συμβουλίου Ασφαλείας των Ηνωμένων Εθνών αποφάσισε να προσθέσει ένα φυσικό πρόσωπο στον κατάλογό της προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. Αποφάσισε επίσης να τροποποιήσει δύο καταχωρίσεις του καταλόγου. (3) Κατά συνέπεια, το παράρτημα Ι του κανονισμού (ΕΚ) αριθ. 881/2002 πρέπει να επικαιροποιηθεί αναλόγως. (4) Ο παρών κανονισμός θα πρέπει να τεθεί σε ισχύ αμέσως, ώστε να διασφαλιστεί η αποτελεσματικότητα των μέτρων που προβλέπονται σε αυτόν, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα Ι του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Απριλίου 2012.

Δημόσια ασφάλεια


ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 392/2012 ΤΗΣ ΕΠΙΤΡΟΠΉΣ της 1ης Μαρτίου 2012 που συμπληρώνει την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου όσον αφορά την επισήμανση της κατανάλωσης ενέργειας των οικιακών στεγνωτηρίων ρούχων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την ένδειξη της κατανάλωσης ενέργειας και λοιπών πόρων από τα σχετικά προϊόντα μέσω της επισήμανσης και της παροχής ομοιόμορφων πληροφοριών σχετικά με αυτά (1), και ιδίως το άρθρο 10, Εκτιμώντας τα ακόλουθα: (1) Η οδηγία 2010/30/ΕΕ προβλέπει ότι η Επιτροπή πρέπει να θεσπίζει κατ’ εξουσιοδότηση πράξεις όσον αφορά την επισήμανση των προϊόντων που καταναλώνουν ενέργεια όταν αυτά παρουσιάζουν σημαντικό δυναμικό εξοικονόμησης ενέργειας και μεγάλες διαφορές ως προς τα επίπεδα επιδόσεων μολονότι έχουν ισοδύναμα λειτουργικά χαρακτηριστικά. (2) Διατάξεις για την επισήμανση της κατανάλωσης ενέργειας των οικιακών στεγνωτηρίων ρούχων θεσπίστηκαν με την οδηγία 95/13/ΕΚ της Επιτροπής, της 23ης Μαΐου 1995, για την εφαρμογή της οδηγίας 92/75/ΕΟΚ του Συμβουλίου σχετικά με την επισήμανση της κατανάλωσης ενέργειας των οικιακών ηλεκτρικών στεγνωτηρίων ρούχων (2). (3) Η κατανάλωση ενέργειας από τα οικιακά στεγνωτήρια ρούχων καταλαμβάνει σημαντικό ποσοστό της συνολικής οικιακής ζήτησης ενέργειας στην Ένωση. Πέραν των βελτιώσεων που έχουν επιτευχθεί ήδη στην ενεργειακή απόδοση, υπάρχουν σημαντικά περιθώρια μείωσης της κατανάλωσης ενέργειας των οικιακών στεγνωτηρίων ρούχων. (4) Η οδηγία 95/13/ΕΚ της Επιτροπής πρέπει να καταργηθεί και να θεσπιστούν νέες διατάξεις με τον παρόντα κανονισμό για να εξασφαλιστεί ότι η ετικέτα κατανάλωσης ενέργειας παρέχει ισχυρά κίνητρα στους προμηθευτές για την περαιτέρω βελτίωση της ενεργειακής απόδοσης των οικιακών στεγνωτηρίων ρούχων και την επίσπευση της μεταστροφής της αγοράς προς ενεργειακά αποδοτικές τεχνολογίες. (5) Τα οικιακά πλυντήρια - στεγνωτήρια ρούχων διέπονται από την οδηγία 96/60/ΕΚ της Επιτροπής της 19ης Σεπτεμβρίου 1996 για την εκτέλεση της οδηγίας 92/75/ΕΟΚ του Συμβουλίου όσον αφορά την ένδειξη κατανάλωσης ενέργειας των οικιακών πλυντηρίων - στεγνωτηρίων ρούχων (3). Έχουν ιδιαίτερα χαρακτηριστικά και θα πρέπει, συνεπώς, να εξαιρεθούν από το πεδίο εφαρμογής του παρόντος κανονισμού. (6) Οι πληροφορίες που παρέχονται στην ετικέτα πρέπει να προκύπτουν με αξιόπιστες, επακριβείς και αναπαραγώγιμες διαδικασίες μέτρησης, στις οποίες λαμβάνονται υπόψη οι γενικώς αποδεκτές σύγχρονες μέθοδοι μετρήσεων, συμπεριλαμβανομένων, όπου διατίθενται, εναρμονισμένων προτύπων τα οποία έχουν εκδοθεί από ευρωπαϊκούς οργανισμούς τυποποίησης, όπως αναφέρονται στο παράρτημα I της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών (4). (7) Με τον παρόντα κανονισμό πρέπει να καθοριστούν ενιαίο σχέδιο και περιεχόμενο για την ετικέτα των οικιακών στεγνωτηρίων ρούχων, συμπεριλαμβανομένων των στεγνωτηρίων που λειτουργούν με αέριο. (8) Επιπλέον, στον παρόντα κανονισμό πρέπει να καθοριστούν απαιτήσεις όσον αφορά την τεχνική τεκμηρίωση και το δελτίο που συνοδεύει τα οικιακά στεγνωτήρια ρούχων. (9) Επιπροσθέτως, στον παρόντα κανονισμό πρέπει να καθοριστούν απαιτήσεις όσον αφορά τις πληροφορίες που πρέπει να παρέχονται για κάθε είδους πωλήσεις εξ αποστάσεως, διαφημίσεις και τεχνικό υλικό προώθησης οικιακών στεγνωτηρίων ρούχων. (10) Είναι σκόπιμο να προβλέπεται επανεξέταση των διατάξεων του παρόντος κανονισμού για να λαμβάνεται υπόψη η τεχνολογική πρόοδος. (11) Για να διευκολυνθεί η μετάβαση από την οδηγία 95/13/ΕΚ στον παρόντα κανονισμό, πρέπει να θεωρείται ότι τα οικιακά στεγνωτήρια ρούχων με επισήμανση σύμφωνα με τον παρόντα κανονισμό πληρούν τις διατάξεις της οδηγίας 95/13/ΕΚ. (12) Επομένως, η οδηγία 95/13/ΕΚ πρέπει να καταργηθεί, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Ο παρών κανονισμός προβλέπει διατάξεις για την επισήμανση και την παροχή συμπληρωματικών πληροφοριών όσον αφορά τα οικιακά στεγνωτήρια ρούχων που τροφοδοτούνται από το ηλεκτρικό δίκτυο ή λειτουργούν με αέριο και τα εντοιχιζόμενα οικιακά στεγνωτήρια ρούχων, συμπεριλαμβανομένων εκείνων που πωλούνται για μη οικιακή χρήση. 2. Ο παρών κανονισμός δεν ισχύει για οικιακά πλυντήρια-στεγνωτήρια ρούχων και για οικιακές συσκευές στυψίματος με περιδίνηση. Άρθρο 2 Ορισμοί Εκτός από τους ορισμούς που προβλέπονται στο άρθρο 2 της οδηγίας 2010/30/ΕΕ, για τους σκοπούς του παρόντος κανονισμού ισχύουν οι ακόλουθοι ορισμοί: 1) «οικιακό στεγνωτήριο ρούχων»: συσκευή στεγνώματος του ιματισμού μέσω συνεχούς ανατροπής εντός περιστρεφόμενου τυμπάνου στο οποίο διέρχεται θερμός αέρας, σχεδιασμένη να χρησιμοποιείται κυρίως για μη επαγγελματικούς σκοπούς· 2) «εντοιχιζόμενο οικιακό στεγνωτήριο ρούχων»: οικιακό στεγνωτήριο ρούχων που πρόκειται να εγκατασταθεί σε ερμάριο, προκατασκευασμένη εσοχή σε τοίχο ή σε παρόμοια θέση και απαιτεί εξωτερικό έπιπλο· 3) «οικιακό πλυντήριο-στεγνωτήριο ρούχων»: οικιακό πλυντήριο ρούχων που περιλαμβάνει λειτουργία στυψίματος με περιδίνηση και λειτουργία στεγνώματος του ιματισμού, συνήθως με θέρμανση και περιστροφή του τυμπάνου· 4) «οικιακή συσκευή στυψίματος με περιδίνηση»: συσκευή στην οποία το νερό απομακρύνεται από τον ιματισμό μέσω φυγόκεντρου δύναμης εντός περιστρεφόμενου τυμπάνου και αποστραγγίζεται μέσω αυτόματης αντλίας, η οποία είναι σχεδιασμένη ώστε να χρησιμοποιείται κυρίως για μη επαγγελματικούς σκοπούς· 5) «στεγνωτήριο ρούχων ανοικτού κυκλώματος κυκλοφορίας αέρα»: στεγνωτήριο που απορροφά καθαρό αέρα, τον διαχέει στον ιματισμό και διοχετεύει στο δωμάτιο ή σε εξωτερικό χώρο τον υγρό αέρα που δημιουργείται· 6) «στεγνωτήριο ρούχων με συμπύκνωση υδρατμών»: στεγνωτήριο που περιλαμβάνει διάταξη (η οποία χρησιμοποιεί συμπύκνωση ή άλλο μέσο) για την απομάκρυνση της υγρασίας από τον αέρα που χρησιμοποιείται για τη διαδικασία του στεγνώματος· 7) «αυτόματο στεγνωτήριο ρούχων» στεγνωτήριο ρούχων το οποίο απενεργοποιεί τη διαδικασία στεγνώματος όταν ανιχνευτεί στο φορτίο ρούχων συγκεκριμένη περιεκτικότητα σε υγρασία, παραδείγματος χάριν μέσω αισθητήρων αγωγιμότητας ή θερμοκρασίας· 8) «μη αυτόματο στεγνωτήριο ρούχων»: στεγνωτήριο στο οποίο η διαδικασία στεγνώματος απενεργοποιείται μετά από προκαθορισμένο διάστημα, συνήθως ελεγχόμενο με χρονοδιακόπτη, αλλά είναι επίσης δυνατόν να απενεργοποιηθεί χειροκίνητα από το χρήστη· 9) «πρόγραμμα»: σειρά προκαθορισμένων λειτουργιών που ορίζονται από τον προμηθευτή ως κατάλληλες για το στέγνωμα συγκεκριμένων τύπων ιματισμού· 10) «κύκλος»: όλη η διαδικασία στεγνώματος, όπως προσδιορίζεται για το επιλεγόμενο πρόγραμμα· 11) «διάρκεια προγράμματος»: ο χρόνος από την έναρξη του προγράμματος μέχρι την ολοκλήρωσή του, εξαιρουμένης οιασδήποτε προγραμματισμένης από τον τελικό χρήστη καθυστέρησης· 12) «διαβαθμισμένη χωρητικότητα»: η μέγιστη μάζα σε κιλά που ορίζεται από τον προμηθευτή ανά διαστήματα 0,5 κιλών στεγνών υφασμάτων συγκεκριμένου τύπου, την οποία μπορεί να στεγνώσει οικιακό στεγνωτήριο ρούχων στο επιλεγμένο πρόγραμμα, όταν το στεγνωτήριο γεμίζει σύμφωνα με τις οδηγίες του προμηθευτή· 13) «μερικό φορτίο»: το ήμισυ της διαβαθμισμένης χωρητικότητας οικιακού στεγνωτηρίου για δεδομένο πρόγραμμα· 14) «απόδοση συμπύκνωσης»: ο λόγος της μάζας υγρασίας που συμπυκνώνεται από στεγνωτήριο ρούχων με συμπύκνωση υδρατμών προς τη μάζα υγρασίας που έχει απομακρυνθεί από το φορτίο στο τέλος ενός κύκλου· 15) «κατάσταση εκτός λειτουργίας»: κατάσταση κατά την οποία η τροφοδοσία του οικιακού στεγνωτηρίου ρούχων με ηλεκτρικό ρεύμα διακόπτεται μέσω διατάξεων ρύθμισης ή διακοπτών προσβάσιμων και προοριζόμενων να ενεργοποιούνται από τον τελικό χρήστη κατά την κανονική χρήση, έτσι ώστε να επιτυγχάνεται η μικρότερη δυνατή κατανάλωση ισχύος επ’ αόριστον και ενώ το οικιακό στεγνωτήριο ρούχων παραμένει συνδεδεμένο με την πηγή ηλεκτρικού ρεύματος και χρησιμοποιείται σύμφωνα με τις οδηγίες του προμηθευτή. Όταν δεν υπάρχουν διατάξεις ρύθμισης ή διακόπτες προσβάσιμοι από τον τελικό χρήστη, ως «κατάσταση εκτός λειτουργίας» νοείται η κατάσταση που επιτυγχάνεται όταν το οικιακό στεγνωτήριο ρούχων μεταπέσει αυτομάτως σε σταθερή κατάσταση από πλευράς κατανάλωσης ισχύος· 16) «κατάσταση αναμονής»: η κατάσταση με τη χαμηλότερη κατανάλωση ισχύος που είναι δυνατόν να διαρκεί επ’ αόριστον μετά την ολοκλήρωση του προγράμματος χωρίς περαιτέρω επέμβαση του τελικού χρήστη, πέραν του αδειάσματος του οικιακού στεγνωτηρίου ρούχων· 17) «ισοδύναμο οικιακό στεγνωτήριο ρούχων»: μοντέλο διατιθέμενου στην αγορά οικιακού στεγνωτηρίου ρούχων του οποίου η διαβαθμισμένη χωρητικότητα, τα τεχνικά χαρακτηριστικά και επιδόσεις, η κατανάλωση ενέργειας, η απόδοση συμπύκνωσης κατά περίπτωση, η διάρκεια του τυπικού προγράμματος για βαμβακερά, καθώς και οι εκπομπές αερόφερτου ακουστικού θορύβου κατά το στέγνωμα είναι ίδια με εκείνα άλλου μοντέλου οικιακού στεγνωτηρίου ρούχων που διατίθεται στην αγορά από τον ίδιο προμηθευτή, αλλά με διαφορετικό εμπορικό κωδικό· 18) «τελικός χρήστης»: ο καταναλωτής που αγοράζει ή αναμένεται ότι θα αγοράσει οικιακό στεγνωτήριο ρούχων· 19) «σημείο πώλησης»: χώρος όπου οικιακά στεγνωτήρια ρούχων εκτίθενται ή διατίθενται προς πώληση, μίσθωση ή αγορά με δόσεις. 20) «τυπικό πρόγραμμα για βαμβακερά»: κύκλος για το στέγνωμα βαμβακερών ρούχων με αρχική περιεκτικότητα του φορτίου σε υγρασία 60 % μέχρι απομένουσα περιεκτικότητα του φορτίου σε υγρασία 0 %. Άρθρο 3 Ευθύνες των προμηθευτών Οι προμηθευτές μεριμνούν ώστε: α) κάθε οικιακό στεγνωτήριο ρούχων να φέρει τυπωμένη ετικέτα με τη μορφή και τις πληροφορίες που ορίζονται στο παράρτημα Ι· β) να υπάρχει διαθέσιμο δελτίο προϊόντος, σύμφωνα με το παράρτημα ΙΙ· γ) στις αρχές των κρατών μελών και την Επιτροπή να διατίθεται, κατόπιν αιτήματος, τεχνική τεκμηρίωση σύμφωνα με το παράρτημα ΙΙΙ· δ) κάθε διαφήμιση για συγκεκριμένο μοντέλο οικιακού στεγνωτηρίου ρούχων να περιέχει την τάξη ενεργειακής απόδοσης, εάν η διαφήμιση περιλαμβάνει πληροφορίες σχετικά με την ενέργεια ή την τιμή· ε) κάθε διαφημιστικό τεχνικό υλικό που αφορά συγκεκριμένο μοντέλο οικιακού στεγνωτηρίου ρούχων και το οποίο περιγράφει τις συγκεκριμένες τεχνικές παραμέτρους του να περιλαμβάνει την τάξη ενεργειακής απόδοσης του μοντέλου αυτού. Άρθρο 4 Ευθύνες των εμπόρων Οι έμποροι μεριμνούν ώστε: α) στο σημείο πώλησης, κάθε οικιακό στεγνωτήριο ρούχων να φέρει την ετικέτα που παρέχεται από τους προμηθευτές σύμφωνα το άρθρο 3 στοιχείο α), εξωτερικά στην εμπρόσθια ή άνω πλευρά του, ώστε να είναι εύκολα ορατή· β) τα προσφερόμενα προς πώληση, μίσθωση ή αγορά με δόσεις οικιακά στεγνωτήρια ρούχων, στις περιπτώσεις που δεν αναμένεται ότι ο τελικός χρήστης θα δει το οικιακό στεγνωτήριο ρούχων εκτεθειμένο στο σημείο πώλησης, όπως προβλέπεται στο άρθρο 7 της οδηγίας 2010/30/ΕΕ, να διατίθενται στην αγορά με τις πληροφορίες που παρέχουν οι προμηθευτές σύμφωνα με το παράρτημα IV του παρόντος κανονισμού· γ) κάθε διαφήμιση για συγκεκριμένο μοντέλο οικιακού στεγνωτηρίου ρούχων να περιέχει αναφορά της τάξης ενεργειακής απόδοσης, εάν η διαφήμιση περιλαμβάνει πληροφορίες σχετικά με την ενέργεια ή την τιμή· δ) σε κάθε διαφημιστικό τεχνικό υλικό που αφορά συγκεκριμένο μοντέλο οικιακού στεγνωτηρίου ρούχων και περιγράφει τις συγκεκριμένες τεχνικές παραμέτρους του να αναφέρεται η τάξη ενεργειακής απόδοσης του μοντέλου αυτού. Άρθρο 5 Μέθοδοι μετρήσεων Οι πληροφορίες που πρέπει να παρέχονται κατά τα άρθρα 3 και 4 προκύπτουν από αξιόπιστες, επακριβείς και αναπαραγώγιμες διαδικασίες μέτρησης, στις οποίες λαμβάνονται υπόψη οι γενικώς αποδεκτές σύγχρονες μέθοδοι μετρήσεων. Άρθρο 6 Διαδικασία επαλήθευσης για σκοπούς επιτήρησης της αγοράς Τα κράτη μέλη εφαρμόζουν τη διαδικασία που ορίζεται στο παράρτημα V κατά την αξιολόγηση της τήρησης των δηλωμένων τιμών της τάξης ενεργειακής απόδοσης, της κατανάλωσης ενέργειας ανά κύκλο, της τάξης απόδοσης συμπύκνωσης, κατά περίπτωση, της διαβαθμισμένης χωρητικότητας, της κατανάλωσης ισχύος σε κατάσταση εκτός λειτουργίας και αναμονής, της διάρκειας της λειτουργίας αναμονής, της διάρκειας του προγράμματος και των εκπομπών αερόφερτου ακουστικού θορύβου. Άρθρο 7 Αναθεώρηση Το αργότερο πέντε έτη από την έναρξη ισχύος του παρόντος κανονισμού, η Επιτροπή τον επανεξετάζει λαμβάνοντας υπόψη τη συντελεσθείσα τεχνολογική πρόοδο. Κατά την επανεξέταση αξιολογούνται ιδίως οι ανοχές επαλήθευσης που ορίζονται στο παράρτημα V. Άρθρο 8 Κατάργηση Η οδηγία 95/13/ΕΚ καταργείται από τις 29 Μαΐου 2012. Άρθρο 9 Μεταβατικές διατάξεις 1. Το άρθρο 3 στοιχεία δ) και ε) και το άρθρο 4 στοιχεία β), γ) και δ) δεν ισχύουν για έντυπες διαφημίσεις και έντυπο διαφημιστικό τεχνικό υλικό που έχει δημοσιευθεί πριν από τις 29 Σεπτεμβρίου 2012. 2. Τα οικιακά στεγνωτήρια ρούχων που διατίθενται στην αγορά πριν από τις 29 Μαΐου 2012 πληρούν τις διατάξεις της οδηγίας 95/13/ΕΚ. 3. Τα οικιακά στεγνωτήρια ρούχων που πληρούν τις διατάξεις του παρόντος κανονισμού και διατίθενται στην αγορά ή προσφέρονται προς πώληση, μίσθωση ή αγορά με δόσεις πριν από τις 29 Μαΐου 2012 θεωρείται ότι πληρούν τις απαιτήσεις της οδηγίας 95/13/ΕΚ. Άρθρο 10 Έναρξη ισχύος και εφαρμογή 1. Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 2. Εφαρμόζεται από τις 29 Μαΐου 2012. Ωστόσο, το άρθρο 3 στοιχεία δ) και ε) και το άρθρο 4 στοιχεία β), γ) και δ) εφαρμόζονται από τις 29 Σεπτεμβρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 1 Μαρτίου 2012.

Ενεργειακή πολιτική


ΚΑΝΟΝΙΣΜΌΣ (ΕΕ) αριθ. 998/2010 ΤΗΣ ΕΠΙΤΡΟΠΉΣ της 5ης Νοεμβρίου 2010 για την έγκριση του Enterococcus faecium DSM 7134 ως πρόσθετης ύλης ζωοτροφών για κοτόπουλα προς πάχυνση (κάτοχος της έγκρισης: Lactosan GmbH & Co KG) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 1831/2003 προβλέπει τη χορήγηση έγκρισης για τη χρήση πρόσθετων υλών στη διατροφή των ζώων, καθώς και τους όρους και τις διαδικασίες για τη χορήγηση της έγκρισης αυτής. (2) Σύμφωνα με το άρθρο 7 του κανονισμού (ΕΚ) αριθ. 1831/2003, υποβλήθηκε αίτηση χορήγησης έγκρισης για το παρασκεύασμα που ορίζεται στο παράρτημα του παρόντος κανονισμού. Η αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003. (3) Η αίτηση αφορά την έγκριση του Enterococcus faecium DSM 7134 ως πρόσθετης ύλης ζωοτροφών για τα κοτόπουλα προς πάχυνση, που ταξινομείται στην κατηγορία πρόσθετων υλών «τεχνολογικές πρόσθετες ύλες». (4) Η χρήση του Enterococcus faecium DSM 7134 έχει εγκριθεί για απογαλακτισμένα χοιρίδια και χοίρους προς πάχυνση με τον κανονισμό (ΕΚ) αριθ. 538/2007 της Επιτροπής (2), για χοιρομητέρες με τον κανονισμό (ΕΚ) αριθ. 1521/2007 της Επιτροπής (3) και εγκρίθηκε προσωρινά για τέσσερα χρόνια για κοτόπουλα προς πάχυνση με τον κανονισμό (ΕΚ) αριθ. 521/2005 της Επιτροπής (4). (5) Υποβλήθηκαν νέα στοιχεία για την υποστήριξη της αίτησης έγκρισης του παρασκευάσματος για κοτόπουλα προς πάχυνση. Η Ευρωπαϊκή Αρχή για την Ασφάλεια των Τροφίμων («η Αρχή»), στη γνώμη της, της 27ης Μαΐου 2010 (5), κατέληξε στο συμπέρασμα ότι το παρασκεύασμα Enterococcus faecium DSM 7134, κάτω από τους προτεινόμενους όρους χρήσης, δεν έχει ανεπιθύμητες ενέργειες στην υγεία των ζώων, στην υγεία του ανθρώπου ή στο περιβάλλον και ότι μπορεί να είναι αποτελεσματικό, όταν λαμβάνεται από ζώα-στόχους, βελτιώνοντας τις ζωοτεχνικές παραμέτρους. Η Αρχή δεν θεωρεί ότι υπάρχει ανάγκη θέσπισης ειδικών απαιτήσεων παρακολούθησης μετά τη διάθεση της πρόσθετης ύλης στην αγορά. Η Αρχή επαλήθευσε επίσης την έκθεση σχετικά με την μέθοδο ανάλυσης της πρόσθετης ύλης ζωοτροφών, η οποία υποβλήθηκε από το κοινοτικό εργαστήριο αναφοράς που συστάθηκε με τον κανονισμό (ΕΚ) αριθ. 1831/2003. (6) Από την αξιολόγηση του Enterococcus faecium DSM 7134 διαπιστώνεται ότι πληρούνται οι όροι για τη χορήγηση έγκρισης που προβλέπονται στο άρθρο 5 του κανονισμού (ΕΚ) αριθ. 1831/2003. Συνεπώς, θα πρέπει να επιτραπεί η χρήση του εν λόγω παρασκευάσματος, όπως καθορίζεται στο παράρτημα του παρόντος κανονισμού. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παρασκεύασμα που προσδιορίζεται στο παράρτημα, το οποίο ανήκει στην κατηγορία πρόσθετων υλών «ζωοτεχνικές πρόσθετες ύλες» και στη λειτουργική ομάδα «σταθεροποιητές της χλωρίδας των εντέρων», εγκρίνεται ως πρόσθετη ύλη που μπορεί να χρησιμοποιείται στη διατροφή των ζώων υπό τους όρους που παρατίθενται στο εν λόγω παράρτημα. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 5 Νοεμβρίου 2010.

Πολιτική για την υγεία


ΑΠΌΦΑΣΗ ΤΟΥ ΣΥΜΒΟΥΛΊΟΥ της 12ης Ιουλίου 2010 σχετικά με την υπογραφή, εξ ονόματος της Ένωσης, της ρύθμισης μεταξύ της Ευρωπαϊκής Ένωσης και της Δημοκρατίας της Ισλανδίας, του Πριγκιπάτου του Λιχτενστάιν, του Βασιλείου της Νορβηγίας και της Ελβετικής Συνομοσπονδίας για τη συμμετοχή των εν λόγω κρατών στις εργασίες των επιτροπών που επικουρούν την Ευρωπαϊκή Επιτροπή κατά την άσκηση των εκτελεστικών αρμοδιοτήτων της όσον αφορά τη θέση σε ισχύ, την εφαρμογή και την ανάπτυξη του κεκτημένου Σένγκεν (2012/192/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως τα άρθρα 74, 77 και 79 σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Μετά την εξουσιοδότηση που χορηγήθηκε στην Επιτροπή στις 15 Μαΐου 2006, ολοκληρώθηκαν οι διαπραγματεύσεις με τη Δημοκρατία της Ισλανδίας, το Πριγκιπάτο του Λιχτενστάιν, το Βασίλειο της Νορβηγίας και την Ελβετική Συνομοσπονδία για τη συμμετοχή των εν λόγω κρατών στις εργασίες των επιτροπών που επικουρούν την Ευρωπαϊκή Επιτροπή κατά την άσκηση των εκτελεστικών αρμοδιοτήτων της όσον αφορά τη θέση σε ισχύ, την εφαρμογή και την ανάπτυξη του κεκτημένου Σένγκεν. (2) Με την επιφύλαξη της σύναψής της σε μεταγενέστερη ημερομηνία, η ρύθμιση μεταξύ της Ευρωπαϊκής Ένωσης και της Δημοκρατίας της Ισλανδίας, του Πριγκιπάτου του Λιχτενστάιν, του Βασιλείου της Νορβηγίας και της Ελβετικής Συνομοσπονδίας για τη συμμετοχή των εν λόγω κρατών στις εργασίες των επιτροπών που επικουρούν την Ευρωπαϊκή Επιτροπή κατά την άσκηση των εκτελεστικών αρμοδιοτήτων της όσον αφορά τη θέση σε ισχύ, την εφαρμογή και την ανάπτυξη του κεκτημένου Σένγκεν («η ρύθμιση»), η οποία μονογραφήθηκε στις 30 Ιουνίου 2009, θα πρέπει να υπογραφεί και οι συνημμένες κοινές δηλώσεις να εγκριθούν. (3) Η παρούσα απόφαση δεν προδικάζει τη θέση του Ηνωμένου Βασιλείου, σύμφωνα με το πρωτόκολλο για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, το οποίο προσαρτάται στη συνθήκη για την Ευρωπαϊκή Ένωση και τη συνθήκη για την ίδρυση της Ευρωπαϊκής Κοινότητας, και την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βόρειας Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (1). (4) Η παρούσα απόφαση δεν προδικάζει τη θέση της Ιρλανδίας, σύμφωνα με το πρωτόκολλο για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, το οποίο προσαρτάται στη συνθήκη για την Ευρωπαϊκή Ένωση και τη συνθήκη για την ίδρυση της Ευρωπαϊκής Κοινότητας, και την απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (2). (5) Η παρούσα απόφαση δεν προδικάζει τη θέση της Δανίας, σύμφωνα με το πρωτόκολλο για τη θέση της Δανίας, το οποίο προσαρτάται στη συνθήκη για την Ευρωπαϊκή Ένωση και τη συνθήκη για την ίδρυση της Ευρωπαϊκής Κοινότητας, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η υπογραφή της ρύθμισης μεταξύ της Ευρωπαϊκής Ένωσης και της Δημοκρατίας της Ισλανδίας, του Πριγκιπάτου του Λιχτενστάιν, του Βασιλείου της Νορβηγίας και της Ελβετικής Συνομοσπονδίας για τη συμμετοχή των εν λόγω κρατών στις εργασίες των επιτροπών που επικουρούν την Ευρωπαϊκή Επιτροπή κατά την άσκηση των εκτελεστικών αρμοδιοτήτων της όσον αφορά τη θέση σε ισχύ, την εφαρμογή και την ανάπτυξη του κεκτημένου Σένγκεν («η ρύθμιση») εγκρίνεται εξ ονόματος της Ένωσης, με την επιφύλαξη της σύναψής της. Το κείμενο της ρύθμισης επισυνάπτεται στην παρούσα απόφαση. Άρθρο 2 Η κοινή δήλωση η οποία επισυνάπτεται στην παρούσα απόφαση εγκρίνεται εξ ονόματος της Ένωσης. Άρθρο 3 Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδιο(-α) να υπογράψει(-ουν) τη ρύθμιση, εξ ονόματος της Ένωσης, με την επιφύλαξη της σύναψής της. Άρθρο 4 Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 12 Ιουλίου 2010.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΚΑΝΟΝΙΣΜΌΣ (ΕΕ) αριθ. 574/2010 ΤΗΣ ΕΠΙΤΡΟΠΉΣ της 30ής Ιουνίου 2010 σχετικά με την τροποποίηση του κανονισμού (ΕΚ) αριθ. 1126/2008 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά τα Διεθνή Πρότυπα Χρηματοοικονομικής Αναφοράς (ΔΠΧΑ) 1 και 7 (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου, της 19ης Ιουλίου 2002, για την εφαρμογή διεθνών λογιστικών προτύπων (1), και ιδίως το άρθρο 3 παράγραφος 1, Εκτιμώντας τα ακόλουθα: (1) Με τον κανονισμό (ΕΚ) αριθ. 1126/2008 της Επιτροπής (2) υιοθετήθηκαν ορισμένα διεθνή πρότυπα και διερμηνείες που υφίσταντο στις 15 Οκτωβρίου 2008. (2) Στις 28 Ιανουαρίου 2010, το Συμβούλιο Διεθνών Λογιστικών Προτύπων (IASB) δημοσίευσε τροποποίηση στο Διεθνές Πρότυπο Χρηματοοικονομικής Αναφοράς (ΔΠΧΑ) 1 Περιορισμένη Εξαίρεση από τις Συγκριτικές Γνωστοποιήσεις βάσει του ΔΠΧΑ 7 για τους Υιοθετούντες για Πρώτη Φορά, εφεξής «τροποποίηση του ΔΠΧΑ 1». Επειδή έγινε αντιληπτό ότι, για τις οντότητες που εφαρμόζουν ΔΠΧΑ για πρώτη φορά, δεν προβλέπεται η απαλλαγή από την επαναδιατύπωση των συγκριτικών γνωστοποιήσεων βάσει του ΔΠΧΑ 7 όσον αφορά τις επιμετρήσεις της εύλογης αξίας και τον κίνδυνο ρευστότητας σε περίπτωση που οι εν λόγω συγκριτικές περίοδοι λήγουν πριν από την 31η Δεκεμβρίου 2009, σκοπός της τροποποίησης του ΔΠΧΑ 1 είναι η πρόβλεψη προαιρετικής απαλλαγής για τις εν λόγω οντότητες. (3) Οι διαβουλεύσεις με την ομάδα τεχνικών εμπειρογνωμόνων (TEG) της συμβουλευτικής επιτροπής για τη χρηματοοικονομική πληροφόρηση της Ευρωπαϊκής Ένωσης (EFRAG) επιβεβαιώνουν ότι η τροποποίηση του ΔΠΧΑ 1 πληροί τα τεχνικά κριτήρια έγκρισης που ορίζονται στο άρθρο 3 παράγραφος 2 του κανονισμού (ΕΚ) αριθ. 1606/2002. Σύμφωνα με την απόφαση 2006/505/ΕΚ της Επιτροπής, της 14ης Ιουλίου 2006, για τη σύσταση ομάδας εξέτασης γνωμών επί των λογιστικών προτύπων προκειμένου να συμβουλεύει την Επιτροπή σχετικά με την αντικειμενικότητα και την ουδετερότητα των γνωμών της συμβουλευτικής επιτροπής για τη χρηματοοικονομική πληροφόρηση της Ευρωπαϊκής Ένωσης (EFRAG) (3), η ομάδα εξέτασης γνωμών επί των λογιστικών προτύπων εξέτασε τη γνώμη της EFRAG σχετικά με την έγκριση και διαβίβασε στην Επιτροπή την άποψη ότι η γνώμη αυτή είναι εξισορροπημένη και αντικειμενική. (4) Η έγκριση της τροποποίησης του ΔΠΧΑ 1 συνεπάγεται τροποποιήσεις του Διεθνούς Προτύπου Χρηματοοικονομικής Αναφοράς (ΔΠΧΑ) 7, προκειμένου να εξασφαλιστεί η συνέπεια μεταξύ των διεθνών λογιστικών προτύπων. (5) Πρέπει, επομένως, να τροποποιηθεί αναλόγως ο κανονισμός (ΕΚ) αριθ. 1126/2008. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής λογιστικών θεμάτων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΚ) αριθ. 1126/2008 τροποποιείται ως εξής: (1) Το Διεθνές Πρότυπο Χρηματοοικονομικής Αναφοράς (ΔΠΧΑ) 1 τροποποιείται σύμφωνα με το παράρτημα του παρόντος κανονισμού· (2) το ΔΠΧΑ 7 τροποποιείται σύμφωνα με το παράρτημα του παρόντος κανονισμού. Άρθρο 2 Οι επιχειρήσεις εφαρμόζουν τις τροποποιήσεις του ΔΧΠΑ 1 και του ΔΧΠΑ 7, όπως ορίζεται στο παράρτημα του παρόντος κανονισμού, το αργότερο από την ημερομηνία έναρξης του πρώτου οικονομικού τους έτους που αρχίζει μετά τις 30 Ιουνίου 2010. Άρθρο 3 Ο παρών κανονισμός τίθεται σε ισχύ την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Ιουνίου 2010.

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 21ης Δεκεμβρίου 2011 σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή ορισμένων διατάξεων της συμφωνίας εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της αφενός, και της Δημοκρατίας του Ιράκ αφετέρου (2012/418/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 79 παράγραφος 3, τα άρθρα 91 και 100, το άρθρο 192 παράγραφος 1 και τα άρθρα 194, 207 και 209, σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Στις 23 Μαρτίου 2006, το Συμβούλιο εξουσιοδότησε την Επιτροπή να διαπραγματευθεί συμφωνία εμπορίου και συνεργασίας με τη Δημοκρατία του Ιράκ. (2) Στις 27 Οκτωβρίου 2009, το Συμβούλιο ενέκρινε επίσης τροποποιήσεις στις οδηγίες διαπραγμάτευσης, κατόπιν πρότασης της Επιτροπής, προκειμένου να ενισχυθεί το καθεστώς της συμφωνίας, αντικαθιστώντας τον όρο «εμπορίου» με τον όρο «εταιρικής σχέσης» στον τίτλο και δημιουργώντας συμβούλιο συνεργασίας σε υπουργικό επίπεδο. (3) Η συμφωνία εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της αφενός, και της Δημοκρατίας του Ιράκ αφετέρου («συμφωνία») θα πρέπει να υπογραφεί. Ορισμένα μέρη της συμφωνίας θα πρέπει να εφαρμοστούν προσωρινά, εν αναμονή της ολοκλήρωσης των διαδικασιών για τη σύναψή της. (4) Οι διατάξεις της συμφωνίας που εμπίπτουν στο πεδίο εφαρμογής του τρίτου μέρους, τίτλος V της Συνθήκης για τη λειτουργία της Ευρωπαϊκής Ένωσης δεσμεύουν το Ηνωμένο Βασίλειο και την Ιρλανδία ως χωριστά συμβαλλόμενα μέρη και όχι ως μέρη της Ευρωπαϊκής Ένωσης, εκτός αν η Ευρωπαϊκή Ένωση από κοινού με το Ηνωμένο Βασίλειο ή/και την Ιρλανδία έχουν ομού κοινοποιήσει στο Ιράκ ότι το Ηνωμένο Βασίλειο ή η Ιρλανδία δεσμεύεται ως μέρος της Ευρωπαϊκής Ένωσης σύμφωνα με το πρωτόκολλο αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης. Αν το Ηνωμένο Βασίλειο ή/και η Ιρλανδία παύσουν να δεσμεύονται ως μέρη της Ευρωπαϊκής Ένωσης σύμφωνα με το άρθρο 4α του πρωτοκόλλου αριθ. 21, η Ευρωπαϊκή Ένωση από κοινού με το Ηνωμένο Βασίλειο ή/και την Ιρλανδία θα ενημερώσουν αμέσως το Ιράκ για κάθε αλλαγή της θέσης τους· στην περίπτωση αυτή, θα εξακολουθούν να δεσμεύονται από τις διατάξεις της συμφωνίας ιδίω ονόματι. Το αυτό ισχύει και για τη Δανία σύμφωνα με το πρωτόκολλο αριθ. 22 για τη θέση της Δανίας, το οποίο προσαρτάται στις εν λόγω Συνθήκες, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η υπογραφή της συμφωνίας εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της αφενός, και της Δημοκρατίας του Ιράκ αφετέρου, επιτρέπεται εξ ονόματος της Ένωσης, με την επιφύλαξη της σύναψης της εν λόγω συμφωνίας. Το κείμενο της συμφωνίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) τη συμφωνία εξ ονόματος της Ένωσης. Άρθρο 3 Μέχρι να ολοκληρωθούν οι απαραίτητες διαδικασίες για τη θέση της σε ισχύ, το άρθρο 2 και οι τίτλοι II, III και V της συμφωνίας εφαρμόζονται σε προσωρινή βάση, σύμφωνα με το άρθρο 117 της συμφωνίας μόνο στον βαθμό που αφορά θέματα που εμπίπτουν στην αρμοδιότητα της Ένωσης, από την πρώτη ημέρα του τρίτου μήνα που έπεται της ημερομηνίας κατά την οποία η Ένωση και το Ιράκ θα έχουν κοινοποιήσει αμοιβαία την ολοκλήρωση των αναγκαίων διαδικασιών για την προσωρινή εφαρμογή. Άρθρο 4 Η παρούσα απόφαση αρχίζει να ισχύει την ημερομηνία της έκδοσής της. Βρυξέλλες, 21 Δεκεμβρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΚΑΝΟΝΙΣΜΌΣ (ΕΕ) αριθ. 252/2011 ΤΗΣ ΕΠΙΤΡΟΠΉΣ της 15ης Μαρτίου 2011 για την τροποποίηση του παραρτήματος I του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH), για την ίδρυση του Ευρωπαϊκού Οργανισμού Χημικών Προϊόντων, για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (1), και ιδίως το άρθρο 131, Εκτιμώντας τα ακόλουθα: (1) Ο κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (2), εναρμονίζει ενδοκοινοτικά τις διατάξεις και τα κριτήρια για την ταξινόμηση και επισήμανση των ουσιών, των μειγμάτων και ορισμένων συγκεκριμένων αντικειμένων, συνεκτιμώντας τα κριτήρια ταξινόμησης και τους κανόνες επισήμανσης του GHS (Globally Harmonised System of Classification and Labelling of Chemicals). (2) Η οδηγία 67/548/ΕΟΚ του Συμβουλίου, της 27ης Ιουνίου 1967, σχετικά με την προσέγγιση των νομοθετικών, κανονιστικών και διοικητικών διατάξεων που αφορούν την ταξινόμηση, συσκευασία και επισήμανση επικίνδυνων ουσιών (3), και η οδηγία 1999/45/ΕΚ του Ευρωπαϊκού Κοινοβουλίου και του Συμβουλίου, της 31ης Μαΐου 1999, σχετικά με την προσέγγιση των νομοθετικών, κανονιστικών και διοικητικών διατάξεων των κρατών μελών που αφορούν την ταξινόμηση, συσκευασία και επισήμανση επικίνδυνων παρασκευασμάτων (4), τροποποιήθηκαν επανειλημμένως. Οι οδηγίες 67/548/ΕΟΚ και 1999/45/ΕΚ θα αντικατασταθούν κατά τη διάρκεια μεταβατικής περιόδου, στο πλαίσιο της οποίας οι ουσίες και τα μείγματα, από την 1η Δεκεμβρίου 2010 και από την 1η Ιουνίου 2015, αντίστοιχα, πρέπει να ταξινομούνται, να επισημαίνονται και να συσκευάζονται σύμφωνα με τον κανονισμό (ΕΚ) αριθ. 1272/2008, ενώ από την 1η Δεκεμβρίου 2010 έως την 1η Ιουνίου 2015 οι ουσίες πρέπει να ταξινομούνται σύμφωνα τόσο με την οδηγία 67/548/ΕΟΚ, όσο και με τον κανονισμό (ΕΚ) αριθ. 1272/2008. Και οι δύο οδηγίες θα καταργηθούν πλήρως με τον κανονισμό (ΕΚ) αριθ. 1272/2008 από την 1η Ιουνίου 2015. (3) Το παράρτημα I του κανονισμού (ΕΚ) αριθ. 1907/2006 θα πρέπει να τροποποιηθεί ώστε να προσαρμοστεί στα κριτήρια ταξινόμησης και τις άλλες σχετικές διατάξεις του κανονισμού (ΕΚ) αριθ. 1272/2008. (4) Το άρθρο 58 παράγραφος 1 του κανονισμού (ΕΚ) αριθ. 1272/2008 τροποποιεί το άρθρο 14 παράγραφος 4 του κανονισμού (ΕΚ) αριθ. 1907/2006 με σκοπό την προσαρμογή του στα κριτήρια ταξινόμησης που καθορίζονται στον κανονισμό (ΕΚ) αριθ. 1272/2008. Το γεγονός αυτό έχει επίσης συνέπειες για το παράρτημα Ι του κανονισμού (ΕΚ) αριθ. 1907/2006, το οποίο δεν τροποποιήθηκε με τον κανονισμό (ΕΚ) 1272/2008. Είναι επομένως αναγκαίο να προσαρμοστεί το παράρτημα Ι του κανονισμού (ΕΚ) αριθ. 1907/2006 στο νέο κείμενο του άρθρου 14 παράγραφος 4 αυτού. (5) Ο κανονισμός (ΕΚ) αριθ. 1272/2008 επιφέρει ουσιαστικές αλλαγές στην ορολογία σε σύγκριση με τη χρησιμοποιούμενη στην οδηγία 67/548/ΕΟΚ. Το παράρτημα Ι του κανονισμού (ΕΚ) αριθ. 1907/2006 δεν τροποποιήθηκε με τον κανονισμό (ΕΚ) αριθ. 1272/2008 και θα πρέπει να επικαιροποιηθεί ώστε να αντανακλά τις εν λόγω αλλαγές, καθώς και για να εξασφαλιστεί η συνέπεια σε όλη του την έκταση. (6) Επιπλέον, οι παραπομπές στην οδηγία 67/548/ΕΟΚ θα πρέπει να αντικατασταθούν από κατάλληλες παραπομπές στον κανονισμό (ΕΚ) αριθ. 1272/2008. (7) Σύμφωνα με τον κανονισμό (ΕΚ) αριθ. 1907/2006, κατά την ημερομηνία εφαρμογής του παρόντος κανονισμού θα έχουν ήδη υποβληθεί καταχωρίσεις που θα περιλαμβάνουν εκθέσεις χημικής ασφάλειας. Οι μεταβολές των κριτηρίων καταχώρισης και άλλων σχετικών διατάξεων που απορρέουν από τον κανονισμό (ΕΚ) αριθ. 1272/2008 εφαρμόζονται στις ουσίες από την 1η Δεκεμβρίου 2010, σύμφωνα με το άρθρο 62 δεύτερο εδάφιο του εν λόγω κανονισμού. Προκειμένου να εξασφαλιστεί η ομαλή επικαιροποίηση των καταχωρίσεων, θα πρέπει να προβλεφθεί μεταβατική περίοδος. (8) Επομένως, θα πρέπει να τροποποιηθεί αναλόγως το παράρτημα I του κανονισμού (ΕΚ) αριθ. 1907/2006. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 133 του κανονισμού (ΕΚ) αριθ. 1907/2006, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 1907/2006 τροποποιείται ως εξής: 1) Το σημείο 0.6 αντικαθίσταται από το ακόλουθο κείμενο: «0.6. Ενέργειες για την αξιολόγηση της χημικής ασφάλειας 0.6.1. Η αξιολόγηση της χημικής ασφάλειας μιας ουσίας από παραγωγό ή εισαγωγέα περιλαμβάνει τις ακόλουθες ενέργειες 1 έως 4 σύμφωνα με τα αντίστοιχα σημεία του παρόντος παραρτήματος: 1. Αξιολόγηση της επικινδυνότητας για την υγεία του ανθρώπου. 2. Αξιολόγηση της επικινδυνότητας των φυσικοχημικών ιδιοτήτων για την υγεία του ανθρώπου. 3. Αξιολόγηση της περιβαλλοντικής επικινδυνότητας. 4. Αξιολόγηση των ΑΒΤ και των αΑαΒ. 0.6.2. Στις περιπτώσεις που αναφέρονται στο σημείο 0.6.3, η αξιολόγηση της χημικής ασφάλειας περιλαμβάνει και τις ακόλουθες ενέργειες 5 και 6 σύμφωνα με τα σημεία 5 και 6 του παρόντος παραρτήματος: 5. Αξιολόγηση της έκθεσης 5.1. Κατάρτιση ενός ή περισσότερων σεναρίων έκθεσης (ή προσδιορισμός των σχετικών κατηγοριών χρήσης και έκθεσης, ανάλογα με την περίπτωση). 5.2. Εκτίμηση της έκθεσης. 6. Χαρακτηρισμός κινδύνου 0.6.3. Στις περιπτώσεις κατά τις οποίες, ως αποτέλεσμα των ενεργειών 1 έως 4, ο παραγωγός ή ο εισαγωγέας συμπεραίνει ότι η ουσία ανταποκρίνεται στα κριτήρια οιασδήποτε από τις ακόλουθες κλάσεις ή κατηγορίες επικινδυνότητας, που καθορίζονται στο παράρτημα Ι του κανονισμού (ΕΚ) αριθ. 1272/2008, ή αξιολογείται ως ΑΒΤ ή αΑαΒ, η αξιολόγηση της χημικής ασφάλειας περιλαμβάνει και τις ενέργειες 5 και 6 σύμφωνα με τα σημεία 5 και 6 του παρόντος παραρτήματος: α) κλάσεις επικινδυνότητας 2.1 έως 2.4, 2.6 και 2.7, 2.8 τύποι Α και Β, 2.9, 2.10, 2.12, 2.13 κατηγορίες 1 και 2, 2.14 κατηγορίες 1 και 2, 2.15 τύποι Α έως ΣΤ· β) κλάσεις επικινδυνότητας 3.1 έως 3.6, 3.7 δυσμενείς επιπτώσεις στη σεξουαλική λειτουργία και τη γονιμότητα ή στην ανάπτυξη, 3.8 άλλες επιδράσεις πλην της ναρκωτικής, 3.9 και 3.10· γ) κλάση επικινδυνότητας 4.1· δ) κλάση επικινδυνότητας 5.1. 0.6.4. Περίληψη όλων των σχετικών πληροφοριών που χρησιμοποιούνται για την κάλυψη των ανωτέρω σημείων περιλαμβάνεται στην αντίστοιχη ενότητα της έκθεσης χημικής ασφάλειας (σημείο 7).». 2) Το σημείο 1.0.1 αντικαθίσταται από το ακόλουθο κείμενο: «1.0.1. Στόχοι της αξιολόγησης της επικινδυνότητας για την υγεία του ανθρώπου είναι η ταξινόμηση μιας ουσίας σύμφωνα με τον κανονισμό (ΕΚ) αριθ. 1272/2008 και ο υπολογισμός επιπέδων έκθεσης στη συγκεκριμένη ουσία, πέραν των οποίων ο άνθρωπος δεν πρέπει να εκτίθεται. Το εν λόγω επίπεδο έκθεσης είναι γνωστό ως παράγωγο επίπεδο χωρίς επιπτώσεις (Derived No-Effect Level - DNEL).». 3) Το σημείο 1.0.2 αντικαθίσταται από το ακόλουθο κείμενο: «1.0.2. Κατά την αξιολόγηση της επικινδυνότητας για την υγεία του ανθρώπου εξετάζονται οι τοξικοκινητικές ιδιότητες (δηλ. η απορρόφηση, ο μεταβολισμός, η κατανομή και η απέκκριση) της ουσίας, καθώς και οι ακόλουθες ομάδες επιπτώσεων: 1. οι οξείες επιπτώσεις, όπως η οξεία τοξικότητα, ο ερεθισμός και η διαβρωτικότητα· 2. η ευαισθητοποίηση· 3. η τοξικότητα επαναλαμβανόμενης δόσης και 4. οι επιπτώσεις ΚΜΤ (καρκινογένεση, μεταλλαξιογένεση σε γεννητικά κύτταρα και αναπαραγωγική τοξικότητα). Εφόσον κρίνεται αναγκαίο, εξετάζονται και άλλες επιδράσεις με βάση όλες τις διαθέσιμες πληροφορίες.». 4) Το σημείο 1.1.3 αντικαθίσταται από το ακόλουθο κείμενο: «1.1.3. Όλες οι πληροφορίες που δεν αφορούν τον άνθρωπο και χρησιμοποιούνται για να αξιολογηθεί μια συγκεκριμένη επίπτωση στον άνθρωπο και να καθοριστεί η σχέση δόσης (συγκέντρωσης) - απόκρισης (επίπτωσης), εκτίθενται εν συντομία, κατά το δυνατόν με τη μορφή πίνακα ή πινάκων, κάνοντας διάκριση μεταξύ των in vitro, των in vivo και των λοιπών πληροφοριών. Τα σχετικά αποτελέσματα δοκιμών [π.χ. ATE, LD50, NO(A)EL ή LO(A)EL], συνθήκες δοκιμών (π.χ. διάρκεια δοκιμής, οδός χορήγησης) και άλλες πληροφορίες εκφράζονται σε διεθνώς αναγνωρισμένες μονάδες μέτρησης για τη συγκεκριμένη επίπτωση.». 5) Τα σημεία 1.3.1 και 1.3.2 αντικαθίστανται από το ακόλουθο κείμενο: «1.3.1. Υποβάλλεται και αιτιολογείται η κατάλληλη ταξινόμηση που καθορίζεται σύμφωνα με τα κριτήρια του κανονισμού (ΕΚ) αριθ. 1272/2008. Ανάλογα με την περίπτωση, υποβάλλονται και, εάν δεν περιλαμβάνονται στο παράρτημα VΙ μέρος 3 του κανονισμού (ΕΚ) αριθ. 1272/2008, αιτιολογούνται ειδικά όρια συγκέντρωσης που προκύπτουν από την εφαρμογή του άρθρου 10 του κανονισμού (ΕΚ) αριθ. 1272/2008 και των άρθρων 4 έως 7 της οδηγίας 1999/45/ΕΚ. Η αξιολόγηση θα πρέπει να περιλαμβάνει πάντοτε δήλωση όσον αφορά το αν η ουσία ανταποκρίνεται ή όχι στα κριτήρια του κανονισμού (ΕΚ) αριθ. 1272/2008 για ταξινόμηση σε μία από τις κλάσεις επικινδυνότητας “καρκινογένεση κατηγορίας 1Α ή 1Β” ή “μεταλλαξιογένεση σε γεννητικά κύτταρα, κατηγορίας 1Α ή 1Β” ή “αναπαραγωγική τοξικότητα κατηγορίας 1Α ή 1Β”. 1.3.2. Εάν οι πληροφορίες δεν επαρκούν για να κριθεί κατά πόσον μια ουσία θα πρέπει να ταξινομηθεί σε συγκεκριμένη κλάση ή κατηγορία επικινδυνότητας, ο καταχωρίζων αναφέρει και αιτιολογεί την ενέργεια ή την απόφαση στην οποία κατέληξε.». 6) Στο σημείο 1.4.1, η δεύτερη πρόταση αντικαθίσταται από το ακόλουθο κείμενο: «Για ορισμένες κλάσεις επικινδυνότητας, και ιδίως τη μεταλλαξιογένεση σε γεννητικά κύτταρα και την καρκινογένεση, οι διαθέσιμες πληροφορίες ενδέχεται να μην επαρκούν για τον καθορισμό τοξικολογικού κατωτάτου ορίου και, άρα, DNEL.». 7) Το σημείο 2.1 αντικαθίσταται από το ακόλουθο κείμενο: «2.1. Στόχος της αξιολόγησης της επικινδυνότητας λόγω φυσικοχημικών ιδιοτήτων είναι η ταξινόμηση μιας ουσίας σύμφωνα με τον κανονισμό (ΕΚ) αριθ. 1272/2008.». 8) Το σημείο 2.2 αντικαθίσταται από το ακόλουθο κείμενο: «2.2. Οι δυνητικές επιπτώσεις στην υγεία του ανθρώπου αξιολογούνται τουλάχιστον ως προς τις ακόλουθες φυσικοχημικές ιδιότητες: - εκρηκτικότητα, - αναφλεξιμότητα, - δυνατότητα οξείδωσης. Εάν οι πληροφορίες δεν επαρκούν για να κριθεί κατά πόσον μια ουσία θα πρέπει να ταξινομηθεί σε συγκεκριμένη κλάση ή κατηγορία επικινδυνότητας, ο καταχωρίζων αναφέρει και αιτιολογεί την ενέργεια ή την απόφαση στην οποία κατέληξε.». 9) Το σημείο 2.5 αντικαθίσταται από το ακόλουθο κείμενο: «2.5. Υποβάλλεται και αιτιολογείται η κατάλληλη ταξινόμηση που καθορίζεται σύμφωνα με τα κριτήρια του κανονισμού (ΕΚ) αριθ. 1272/2008.». 10) Το σημείο 3.0.1 αντικαθίσταται από το ακόλουθο κείμενο: «3.0.1. Στόχος της αξιολόγησης της επικινδυνότητας για το περιβάλλον είναι η ταξινόμηση μιας ουσίας σύμφωνα με τον κανονισμό (ΕΚ) αριθ. 1272/2008 και ο προσδιορισμός της συγκέντρωσης της εν λόγω ουσίας κάτω από την οποία δεν αναμένονται αρνητικές επιπτώσεις στο στοιχείο του περιβάλλοντος που αφορούν οι ανησυχίες. Η συγκέντρωση αυτή είναι γνωστή ως προβλεπόμενη συγκέντρωση χωρίς επιπτώσεις (Predicted No-Effect Concentration - PNEC).». 11) Τα σημεία 3.2.1 και 3.2.2 αντικαθίστανται από το ακόλουθο κείμενο: «3.2.1. Υποβάλλεται και αιτιολογείται η κατάλληλη ταξινόμηση που καθορίζεται σύμφωνα με τα κριτήρια του κανονισμού (ΕΚ) αριθ. 1272/2008. Υποβάλλεται και, εφόσον δεν περιλαμβάνεται στο παράρτημα VI μέρος 3 του κανονισμού (ΕΚ) αριθ. 1272/2008, αιτιολογείται ο συντελεστής Μ ο οποίος ενδεχομένως προκύπτει από την εφαρμογή του άρθρου 10 του κανονισμού (ΕΚ) αριθ. 1272/2008. 3.2.2. Εάν οι πληροφορίες δεν επαρκούν για να κριθεί κατά πόσον μια ουσία θα πρέπει να ταξινομηθεί σε συγκεκριμένη κλάση ή κατηγορία επικινδυνότητας, ο καταχωρίζων αναφέρει και αιτιολογεί την ενέργεια ή την απόφαση στην οποία κατέληξε.». 12) Τα σημεία 4.1 και 4.2 αντικαθίστανται από το ακόλουθο κείμενο: «4.1. Ενέργεια 1: Σύγκριση με τα κριτήρια Το μέρος αυτό της αξιολόγησης των ΑΒΤ και αΑαΒ συνίσταται σε σύγκριση των διαθέσιμων πληροφοριών με τα κριτήρια του παραρτήματος ΧΙΙΙ σημείο 1 και σε δήλωση σχετικά με το αν η ουσία ανταποκρίνεται ή όχι στα κριτήρια αυτά. Η αξιολόγηση διενεργείται σύμφωνα με τις διατάξεις του εισαγωγικού μέρους και των σημείων 2 και 3 του παραρτήματος XIII. 4.2. Ενέργεια 2: Χαρακτηρισμός εκπομπών Εάν η ουσία ανταποκρίνεται στα κριτήρια ή θεωρείται στον φάκελο καταχώρισης ως ΑΒΤ ή αΑαΒ, διενεργείται χαρακτηρισμός εκπομπών, ο οποίος περιλαμβάνει τα σχετικά μέρη της αξιολόγησης της έκθεσης που περιγράφεται στο σημείο 5. Ειδικότερα, ο εν λόγω χαρακτηρισμός περιλαμβάνει εκτίμηση των ποσοτήτων της ουσίας που εκλύονται στα διάφορα περιβαλλοντικά συστήματα κατά τη διάρκεια όλων των δραστηριοτήτων του παρασκευαστή ή του εισαγωγέα και όλων των προσδιοριζόμενων χρήσεων, καθώς και προσδιορισμό των πιθανών οδών έκθεσης του ανθρώπου και του περιβάλλοντος στην ουσία.». 13) Στο σημείο 7, το μέρος Β του πίνακα τροποποιείται ως εξής: α) τα σημεία 5.3.1, 5.3.2 και 5.3.3 διαγράφονται· β) τα σημεία 5.5.1 και 5.5.2 διαγράφονται· γ) το σημείο 5.7 αντικαθίσταται από το ακόλουθο κείμενο: «5.7. Μεταλλαξιογένεση σε γεννητικά κύτταρα»· δ) τα σημεία 5.9.1 και 5.9.2 διαγράφονται. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 5 Μαΐου 2011. Ωστόσο, στην περίπτωση των καταχωρίσεων που υποβλήθηκαν πριν από τις 5 Μαΐου 2011, η έκθεση χημικής ασφάλειας επικαιροποιείται σύμφωνα με τον παρόντα κανονισμό το αργότερο μέχρι τις 30 Νοεμβρίου 2012. Το άρθρο 22 παράγραφος 5 του κανονισμού (ΕΚ) αριθ. 1907/2006 δεν εφαρμόζεται στις επικαιροποιήσεις αυτές. Το παρόν άρθρο εφαρμόζεται με την επιφύλαξη των άρθρων 2 και 3 του κανονισμού (ΕΕ) αριθ. 253/2011 της Επιτροπής (5), όσον αφορά το άρθρο 1 σημείο 12 του παρόντος κανονισμού. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Μαρτίου 2011.

Πολιτική για την υγεία

Χημική βιομηχανία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 527/2011 ΤΗΣ ΕΠΙΤΡΟΠΉΣ της 30ής Μαΐου 2011 σχετικά με την έγκριση παρασκευάσματος ενδο-1,4-β-ξυλανάσης που παράγεται από Trichoderma reesei MUCL 49755, ενδο-1,3(4)-β-γλυκανάσης που παράγεται από Trichoderma reesei MUCL 49754 και πολυγαλακτουρονάσης που παράγεται από Aspergillus aculeatus CBS 589.94 ως πρόσθετης ύλης ζωοτροφών για απογαλακτισμένα χοιρίδια (κάτοχος της άδειας: Aveve NV) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 1831/2003 προβλέπει τη χορήγηση έγκρισης για τη χρήση πρόσθετων υλών στη διατροφή των ζώων, καθώς και τους όρους και τις διαδικασίες για τη χορήγηση της έγκρισης αυτής. (2) Σύμφωνα με το άρθρο 7 του κανονισμού (ΕΚ) αριθ. 1831/2003, υποβλήθηκε αίτηση χορήγησης έγκρισης για το παρασκεύασμα ενδο-1,4-β-ξυλανάσης (EC 3.2.1.8) που παράγεται από Trichoderma reesei MUCL 49755, ενδο-1,3(4)-β-γλυκανάσης (EC 3.2.1.6) που παράγεται από Trichoderma reesei MUCL 49754 και πολυγαλακτουρονάσης (EC 3.2.1.15) που παράγεται από Aspergillus aculeatus CBS 589.94, όπως αναφέρεται στο παράρτημα. Η εν λόγω αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003. (3) Η αίτηση αφορά την έγκριση του παρασκευάσματος που αναφέρεται στο παράρτημα ως πρόσθετης ύλης ζωοτροφών για απογαλακτισμένα χοιρίδια, το οποίο θα ταξινομηθεί στην κατηγορία πρόσθετων υλών «Ζωοτεχνικές πρόσθετες ύλες». (4) Η Ευρωπαϊκή Αρχή για την Ασφάλεια των Τροφίμων («η Αρχή»), στις γνώμες που διατύπωσε στις 8 Ιουλίου 2009 (2) και στις 2 Φεβρουαρίου 2011 (3), κατέληξε στο συμπέρασμα ότι το παρασκεύασμα που παρατίθεται στο παράρτημα δεν έχει, υπό τους προτεινόμενους όρους χρήσης, δυσμενείς επιδράσεις στην υγεία των ζώων, στην υγεία του ανθρώπου ή στο περιβάλλον και ότι η εν λόγω πρόσθετη ύλη έχει τη δυνατότητα να αυξάνει το σωματικό βάρος των ζώων-στόχων και τον δείκτη απόδοσης της ζωοτροφής. Η Αρχή δεν θεωρεί ότι υπάρχει ανάγκη θέσπισης ειδικών απαιτήσεων παρακολούθησης μετά τη διάθεση της πρόσθετης ύλης στην αγορά. Η Αρχή επαλήθευσε επίσης την έκθεση σχετικά με τη μέθοδο ανάλυσης της πρόσθετης ύλης ζωοτροφών σε ζωοτροφές, η οποία υποβλήθηκε από το εργαστήριο αναφοράς της Ευρωπαϊκής Ένωσης για τις πρόσθετες ύλες ζωοτροφών που συστάθηκε με τον κανονισμό (ΕΚ) αριθ. 1831/2003. (5) Από την αξιολόγηση του παρασκευάσματος που αναφέρεται στο παράρτημα διαπιστώνεται ότι πληρούνται οι όροι για τη χορήγηση έγκρισης που προβλέπονται στο άρθρο 5 του κανονισμού (ΕΚ) αριθ. 1831/2003. Συνεπώς, πρέπει να επιτραπεί η χρήση του εν λόγω παρασκευάσματος, όπως καθορίζεται στο παράρτημα του παρόντος κανονισμού. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παρασκεύασμα που προσδιορίζεται στο παράρτημα, το οποίο ανήκει στην κατηγορία πρόσθετων υλών «Ζωοτεχνικές πρόσθετες ύλες» και στη λειτουργική ομάδα «Βελτιωτικά της πεπτικότητας», εγκρίνεται για χρήση ως πρόσθετη ύλη στη διατροφή των ζώων υπό τους όρους που καθορίζονται στο εν λόγω παράρτημα. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Μαΐου 2011.


ΚΑΝΟΝΙΣΜΌΣ (ΕΕ) αριθ. 278/2012 ΤΗΣ ΕΠΙΤΡΟΠΉΣ της 28ης Μαρτίου 2012 για τροποποίηση του κανονισμού (ΕΚ) αριθ. 152/2009 όσον αφορά τον προσδιορισμό των επιπέδων των διοξινών και των πολυχλωριωμένων διφαινυλίων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 11 παράγραφος 4, Εκτιμώντας τα ακόλουθα: (1) Η οδηγία 2002/32/ΕΚ του Ευρωπαϊκού Κοινοβουλίου και του Συμβουλίου, της 7ης Μαΐου 2002, σχετικά με τις ανεπιθύμητες ουσίες στις ζωοτροφές (2) προβλέπει ανώτατα όρια για τις διοξίνες, τα φουράνια και τα πολυχλωριωμένα διφαινύλια (PCB) στις ζωοτροφές και όρια ανάληψης δράσης· σε περίπτωση υπέρβασης αυτών των ορίων τα κράτη μέλη πρέπει να διεξάγουν έρευνες για τον εντοπισμό των πηγών των ανεπιθύμητων ουσιών. (2) Ο κανονισμός (ΕΚ) αριθ. 152/2009, της 27ης Ιανουαρίου 2009, για τον καθορισμό μεθόδων δειγματοληψίας και ανάλυσης για τον επίσημο έλεγχο των ζωοτροφών (3) περιλαμβάνει μεθόδους για τον προσδιορισμό των επιπέδων των πολυχλωριωμένων διβενζο-π-διοξινών (PCDD), των πολυχλωριωμένων διβενζοφουρανίων (PCDF) και των παρόμοιων με διοξίνες πολυχλωριωμένων διφαινυλίων (PCB) στις ζωοτροφές. (3) Μπορεί να χρησιμοποιηθεί μια αναλυτική μέθοδος διαλογής με ευρέως αποδεκτή επικύρωση και υψηλή διεκπεραιωτική ικανότητα για τον εντοπισμό δειγμάτων με σημαντικά επίπεδα PCDD/F και παρόμοιων με διοξίνες PCB (θα πρέπει, κατά προτίμηση, να επιλέγονται δείγματα που υπερβαίνουν τα όρια ανάληψης δράσης και να διασφαλίζεται η επιλογή δειγμάτων που υπερβαίνουν τα ανώτατα επίπεδα). Τα επίπεδα των PCDD/F και των παρόμοιων με διοξίνες PCB πρέπει να προσδιορίζονται με επιβεβαιωτική μέθοδο ανάλυσης. Για το λόγο αυτό είναι σκόπιμο να καθοριστούν, αφενός, κατάλληλες απαιτήσεις για τη μέθοδο διαλογής που θα διασφαλίζουν ότι το ψευδοσυμμορφούμενο ποσοστό όσον αφορά τα ανώτατα επίπεδα είναι λιγότερο από 5 % και, αφετέρου, αυστηρές απαιτήσεις για τις επιβεβαιωτικές μεθόδους ανάλυσης. Επιπλέον, οι επιβεβαιωτικές μέθοδοι επιτρέπουν τον προσδιορισμό των επιπέδων και στην περιοχή χαμηλών επιπέδων υποβάθρου. Ο προσδιορισμός αυτός είναι σημαντικός για την παρακολούθηση των διαχρονικών τάσεων, την εκτίμηση της έκθεσης και την επαναξιολόγηση των ανώτατων επιπέδων και των ορίων ανάληψης δράσης. (4) Η τροποποίηση των ανώτατων επιπέδων των διοξινών και των παρόμοιων με διοξίνες PCB και η θέσπιση σχετικών επιπέδων για τα μη παρόμοια με διοξίνες PCB στην οδηγία 2002/32/ΕΚ, καθώς και η ανάγκη επικαιροποίησης των κριτηρίων για τις μεθόδους διαλογής, καθιστούν αναγκαία την τροποποίηση των κανόνων προσδιορισμού των διοξινών και των PCB στις ζωοτροφές, οι οποίοι προβλέπονται στο μέρος Β του παραρτήματος V του κανονισμού (ΕΚ) αριθ. 152/2009. Για λόγους σαφήνειας και καλύτερης κατανόησης, είναι αναγκαία η αντικατάσταση του μέρους Β του παραρτήματος V. (5) Έχει πρωταρχική σημασία τα αποτελέσματα των αναλύσεων να καταγράφονται και να ερμηνεύονται με ενιαίο τρόπο, έτσι ώστε να εξασφαλίζεται η εναρμονισμένη τήρηση των κανόνων σε όλη την Ένωση. (6) Επομένως, θα πρέπει να τροποποιηθεί αναλόγως το παράρτημα V του κανονισμού (ΕΚ) αριθ. 152/2009. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το μέρος Β του παραρτήματος V του κανονισμού (ΕΚ) αριθ. 152/2009 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την ημερομηνία έναρξης ισχύος. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Μαρτίου 2012.

Πολιτική για την υγεία


ΚΑΝΟΝΙΣΜΌΣ (ΕΕ) αριθ. 883/2011 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ της 25ης Αυγούστου 2011 που τροποποιεί τον κανονισμό (ΕΚ) αριθ. 25/2009 σχετικά με τη λογιστική κατάσταση του τομέα των νομισματικών χρηματοπιστωτικών ιδρυμάτων (ΕΚΤ/2008/32) (ΕΚΤ/2011/12) ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ, Έχοντας υπόψη το άρθρο 5 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, Έχοντας υπόψη τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (1), και ιδίως το άρθρο 5 παράγραφος 1 και το άρθρο 6 παράγραφος 4, Έχοντας υπόψη τη γνώμη της Ευρωπαϊκής Επιτροπής (2), Εκτιμώντας τα ακόλουθα: (1) Η οδηγία 2009/110/ΕΚ του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για την ανάληψη, άσκηση και προληπτική εποπτεία της δραστηριότητας ιδρύματος ηλεκτρονικού χρήματος, την τροποποίηση των οδηγιών 2005/60/ΕΚ και 2006/48/ΕΚ και την κατάργηση της οδηγίας 2000/46/ΕΚ (3) επέτρεψε την έκδοση ηλεκτρονικού χρήματος από νομικά πρόσωπα, χωρίς να απαιτείται από αυτά η απόκτηση της ιδιότητας πιστωτικού ιδρύματος. (2) Κατά συνέπεια, και προκειμένου να συνεχιστεί η συλλογή στατιστικών στοιχείων στον τομέα των νομισματικών χρηματοπιστωτικών ιδρυμάτων (ΝΧΙ) σχετικά με τα ιδρύματα ηλεκτρονικού χρήματος που ασχολούνται κυρίως με τη χρηματοπιστωτική διαμεσολάβηση με τη μορφή της έκδοσης ηλεκτρονικού χρήματος, καθίσταται αναγκαία η προσαρμογή του ορισμού των ΝΧΙ και, επομένως, και η επικαιροποίηση των ορισμών του ιδρύματος ηλεκτρονικού χρήματος και του ηλεκτρονικού χρήματος στον παρόντα κανονισμό. Τα ιδρύματα ηλεκτρονικού χρήματος εντός του τομέα ΝΧΙ θα πρέπει να ταξινομούνται στην κατηγορία «λοιπά ΝΧΙ». (3) Κατόπιν των τροποποιήσεων του ορισμού των ιδρυμάτων ηλεκτρονικού χρήματος και των απαιτήσεων που θεσπίστηκαν για αυτά δυνάμει της οδηγίας 2009/110/ΕΚ, οι διατάξεις του κανονισμού (ΕΚ) αριθ. 25/2009 της Ευρωπαϊκής Κεντρικής Τράπεζας (ΕΚΤ/2008/32) (4) σχετικά με την παραχώρηση παρεκκλίσεων από τις απαιτήσεις παροχής στοιχείων στα ιδρύματα ηλεκτρονικού χρήματος είναι παρωχημένες και, κατά συνέπεια, οι αντίστοιχες διατάξεις του κανονισμού (ΕΚ) αριθ. 25/2009 (ΕΚΤ/2008/32) θα πρέπει να διαγραφούν. 4) Οι κατευθυντήριες οδηγίες σχετικά με έναν ενιαίο ορισμό των ευρωπαϊκών αμοιβαίων κεφαλαίων της χρηματαγοράς (ΑΚΧΑ) που εκδόθηκαν την 19η Μαΐου 2010 από την Ευρωπαϊκή Επιτροπή Ρυθμιστικών Αρχών των Αγορών Κινητών Αξιών (ΕΡΑΑΚΑ), προκάτοχο της Ευρωπαϊκής Αρχής Κινητών Αξιών και Αγορών, αποσκοπούν στην ενίσχυση της προστασίας των επενδυτών με τη θέσπιση κριτηρίων εφαρμοστέων από κάθε κεφάλαιο που επιθυμεί να συμμετάσχει στην αγορά ως AKXA και χρησιμεύουν ως σύσταση προς τους ευρωπαίους εθνικούς νομοθέτες για σκοπούς εποπτείας. Υπό το φως των παραπάνω ενδείκνυται, προς εξυπηρέτηση των στατιστικών σκοπών του Ευρωπαϊκού Συστήματος Κεντρικών Τραπεζών, η θέσπιση στον κανονισμό (ΕΚ) αριθ. 25/2009 (ΕΚΤ/2008/32) αντίστοιχων νέων κριτηρίων ταυτοποίησης για τα ΑΚΧΑ, ώστε ο πληθυσμός των ΑΚΧΑ να ευθυγραμμίζεται με τα κριτήρια ταυτοποίησης που αναμένεται ότι θα εφαρμόζονται για σκοπούς εποπτείας, σύμφωνα με τις ως άνω κατευθυντήριες οδηγίες της ΕΡΑΑΚΑ. Ταυτόχρονα, η εν λόγω αλλαγή αποσκοπεί στην ενίσχυση της διαφάνειας στην αγορά και στη διευκόλυνση της παροχής στοιχείων σχετικά με τη διαχείριση των κεφαλαίων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 25/2009 (ΕΚΤ/2008/32) τροποποιείται ως εξής: 1. Το άρθρο 1 τροποποιείται ως εξής: α) Η πρώτη περίπτωση αντικαθίσταται από το ακόλουθο κείμενο: «- “νομισματικό χρηματοπιστωτικό ίδρυμα” (ΝΧΙ): επιχείρηση που έχει την ιδιότητα κατοίκου και ανήκει σε οποιονδήποτε από τους ακόλουθους τομείς: i) κεντρικές τράπεζες· ii) πιστωτικά ιδρύματα, όπως ορίζονται στο άρθρο 4 παράγραφος 1 της οδηγίας 2006/48/ΕΚ· iii) λοιπά ΝΧΙ, δηλαδή 1) άλλα χρηματοπιστωτικά ιδρύματα, η δραστηριότητα των οποίων συνίσταται i) στην αποδοχή καταθέσεων ή/και συγγενών υποκατάστατων καταθέσεων από θεσμικές μονάδες που δεν αποτελούν ΝΧΙ και ii) στη χορήγηση πιστώσεων ή/και πραγματοποίηση επενδύσεων σε τίτλους για ίδιο λογαριασμό, τουλάχιστον από οικονομική άποψη, ή 2) τα ιδρύματα ηλεκτρονικού χρήματος που ασχολούνται κυρίως με τη χρηματοπιστωτική διαμεσολάβηση με τη μορφή της έκδοσης ηλεκτρονικού χρήματος· iv) αμοιβαία κεφάλαια της χρηματαγοράς (ΑΚΧΑ), όπως ορίζονται στο άρθρο 1α. Αναφορικά με το κριτήριο του παραπάνω σημείου iii) 1) i), ο βαθμός υποκατάστασης μεταξύ των μέσων που εκδίδουν τα λοιπά ΝΧΙ και των καταθέσεων σε πιστωτικά ιδρύματα είναι καθοριστικός για την ταξινόμησή τους ως ΝΧΙ, με την προϋπόθεση ότι πληρούν το κριτήριο του σημείου iii) 1) ii),». β) Η όγδοη περίπτωση αντικαθίσταται από το ακόλουθο κείμενο: «- “ίδρυμα ηλεκτρονικού χρήματος” και “ηλεκτρονικό χρήμα”: ίδρυμα ηλεκτρονικού χρήματος και ηλεκτρονικό χρήμα, όπως ορίζονται στο άρθρο 2 παράγραφοι 1 και 2 της οδηγίας 2009/110/ΕΚ του Ευρωπαϊκού Κοινοβουλίου και του Συμβουλίου (5). 2. Παρεμβάλλεται το ακόλουθο άρθρο 1α: «Άρθρο 1α Ταυτοποίηση των ΑΚΧΑ Για τον σκοπό της παρούσας νομικής πράξης οι οργανισμοί συλλογικών επενδύσεων θα αντιμετωπίζονται ως ΑΚΧΑ, εφόσον πληρούν όλα τα ακόλουθα κριτήρια: α) ο σκοπός που επιδιώκουν από επενδυτική άποψη σε σχέση με ορισμένο κεφάλαιο συνίσταται στη διατήρηση του κεφαλαίου και στην επίτευξη απόδοσης με βάση τα επιτόκια των μέσων της χρηματαγοράς· β) επενδύουν σε μέσα της χρηματαγοράς που πληρούν τα κριτήρια των μέσων της χρηματαγοράς, τα οποία θεσπίζονται στην οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (6), ή σε καταθέσεις σε πιστωτικά ιδρύματα ή, εναλλακτικά, διασφαλίζουν ότι η ρευστότητα και η αποτίμηση του χαρτοφυλακίου στο οποίο επενδύουν αξιολογούνται επί ισοδύναμης βάσης· γ) διασφαλίζουν ότι τα μέσα της χρηματαγοράς στα οποία επενδύουν είναι υψηλής ποιότητας, όπως αυτή καθορίζεται από την εταιρία διαχείρισης. Η ποιότητα ενός μέσου της χρηματαγοράς κρίνεται, μεταξύ άλλων, με βάση τους ακόλουθους παράγοντες: - την πιστοληπτική διαβάθμιση του μέσου της χρηματαγοράς, - τη φύση της κατηγορίας περιουσιακών στοιχείων στην οποία εμπίπτει το μέσο της χρηματαγοράς, - προκειμένου για τα δομημένα χρηματοδοτικά μέσα, τον συμφυή με τη δομημένη χρηματοπιστωτική συναλλαγή λειτουργικό κίνδυνο και τον κίνδυνο αντισυμβαλλομένου, - το προφίλ ρευστότητας· δ) διασφαλίζουν ότι το χαρτοφυλάκιό τους έχει μέγιστη σταθμισμένη μέση ληκτότητα (ΣΜΛ) έξι μηνών και μέγιστη σταθμισμένη μέση διάρκεια ζωής (ΣΜΔΖ) 12 μηνών· ε) παρέχουν καθημερινά καθαρή αξία του ενεργητικού (ΚΑΕ) και υπολογισμό των τιμών των μετοχών/μεριδίων τους, καθώς επίσης και καθημερινή εγγραφή και εξόφληση μετοχών/μεριδίων· στ) περιορίζουν την επένδυση σε τίτλους στους τίτλους με μέγιστη εναπομένουσα διάρκεια δύο ετών ως τη νομίμως προβλεπόμενη ημερομηνία εξόφλησης, υπό την προϋπόθεση ότι το μέγιστο εναπομένον χρονικό διάστημα ως τον επόμενο επανακαθορισμό επιτοκίου είναι 397 ημέρες, προκειμένου δε για τίτλους κυμαινόμενου επιτοκίου ο επανακαθορισμός θα πρέπει να γίνεται με βάση επιτόκιο ή δείκτη της χρηματαγοράς· ζ) περιορίζουν την επένδυση σε λοιπούς οργανισμούς συλλογικών επενδύσεων στους οργανισμούς που εμπίπτουν στον ορισμό των ΑΚΧΑ· η) δεν αναλαμβάνουν, άμεσα ή έμμεσα, χρηματοδοτικά ανοίγματα σε συμμετοχές ή εμπορεύματα, ούτε μέσω παραγώγων, χρησιμοποιούν δε παράγωγα μόνο σύμφωνα με τη στρατηγική επενδύσεων του κεφαλαίου στη χρηματαγορά. Παράγωγα που δημιουργούν χρηματοδοτικό άνοιγμα σε ξένο συνάλλαγμα μπορούν να χρησιμοποιούνται μόνο για σκοπούς αντιστάθμισης κινδύνων. Επιτρέπεται η επένδυση σε τίτλους νομίσματος που δεν αποτελεί νόμισμα βάσης, υπό την προϋπόθεση ότι το χρηματοδοτικό άνοιγμα αντισταθμίζεται πλήρως· θ) διαθέτουν σταθερή ή κυμαινόμενη ΚΑΕ. 3. Στο άρθρο 8 διαγράφεται η παράγραφος 4. 4. Με την επιφύλαξη του άρθρου 2 του παρόντος κανονισμού, το τμήμα 2 στο μέρος 1 του παραρτήματος Ι αντικαθίσταται από το ακόλουθο κείμενο: «Τμήμα 2: Προδιαγραφές για τα κριτήρια ταυτοποίησης των ΑΚΧΑ Για τον σκοπό του άρθρου 1α του παρόντος κανονισμού: α) το μέσο χρηματαγοράς θεωρείται υψηλής πιστοληπτικής διαβάθμισης, αν από κάθε αναγνωρισμένο οργανισμό αξιολόγησης πιστοληπτικής ικανότητας που το έχει αξιολογήσει έχει λάβει μία από τις δύο υψηλότερες διαθέσιμες βραχυπρόθεσμες πιστωτικές αξιολογήσεις ή, εφόσον δεν έχει αξιολογηθεί, αν είναι ισάξιας ποιότητας, όπως αυτή καθορίζεται με βάση την εσωτερική διαδικασία αξιολόγησης της εταιρίας διαχείρισης. Όταν ένας αναγνωρισμένος οργανισμός αξιολόγησης πιστοληπτικής ικανότητας διαχωρίζει την υψηλότερη βραχυπρόθεσμη αξιολόγησή του σε δύο κατηγορίες, αυτές θεωρείται ότι συνιστούν μία ενιαία κατηγορία και, κατά συνέπεια, την υψηλότερη διαθέσιμη αξιολόγηση· β) κατ’ εξαίρεση από την απαίτηση της παραγράφου α), το αμοιβαίο κεφάλαιο της χρηματαγοράς μπορεί να διακρατεί κρατική έκδοση διαβάθμισης τουλάχιστον επενδυτικής κατηγορίας, όπου ως «κρατική έκδοση» νοούνται τα μέσα της χρηματαγοράς που εκδίδει ή εγγυάται κεντρική, περιφερειακή ή τοπική αρχή ή κεντρική τράπεζα κράτους μέλους, η ΕΚΤ, η Ευρωπαϊκή Ένωση ή η Ευρωπαϊκή Τράπεζα Επενδύσεων· γ) κατά τον υπολογισμό της ΣΜΔΖ των τίτλων, περιλαμβανομένων των δομημένων χρηματοδοτικών μέσων, ο υπολογισμός της διάρκειας βασίζεται στη νομίμως προβλεπόμενη εναπομένουσα διάρκεια ως την εξόφληση των μέσων. Ωστόσο, όταν ένα χρηματοδοτικό μέσο ενσωματώνει δικαίωμα προαίρεσης για πώληση («put option»), αντί για τη νομίμως προβλεπόμενη εναπομένουσα διάρκειά του μπορεί να λαμβάνεται υπόψη η ημερομηνία άσκησης του δικαιώματος προαίρεσης για πώληση, μόνον όμως εφόσον πληρούνται οι ακόλουθες προϋποθέσεις ανά πάσα στιγμή: - το δικαίωμα προαίρεσης για πώληση μπορεί να ασκηθεί ελεύθερα από την εταιρία διαχείρισης κατά την ημερομηνία άσκησής του· - η τιμή άσκησης του δικαιώματος προαίρεσης για πώληση παραμένει παραπλήσια της αναμενόμενης τιμής του μέσου κατά την επόμενη ημερομηνία άσκησης· - η στρατηγική επενδύσεων του ΑΚΧΑ υποδηλώνει ότι υπάρχει μεγάλη πιθανότητα άσκησης του δικαιώματος προαίρεσης κατά την επόμενη ημερομηνία άσκησης· δ) κατά τον υπολογισμό τόσο της ΣΜΔΖ όσο και της ΣΜΛ λαμβάνεται υπόψη η επίδραση των χρηματοοικονομικών παράγωγων μέσων, των καταθέσεων και των αποτελεσματικών τεχνικών διαχείρισης χαρτοφυλακίων· ε) «σταθμισμένη μέση ληκτότητα» (ΣΜΛ): μέτρηση της μέσης εναπομένουσας διάρκειας ως τη λήξη όλων των υποκείμενων τίτλων του κεφαλαίου, η οποία σταθμίζεται ώστε να αποτυπώνει τα διαθέσιμα σε κάθε μέσο, ισχύει δε εν προκειμένω η παραδοχή ότι η διάρκεια ενός μέσου με κυμαινόμενο επιτόκιο είναι ο χρόνος που απομένει ως τον εκάστοτε επόμενο επανακαθορισμό επιτοκίου με βάση το επιτόκιο της χρηματαγοράς, και όχι ο χρόνος που απομένει ως την υποχρεωτική αποπληρωμή της αξίας του τίτλου που αντιστοιχεί στο κεφάλαιο. Στην πράξη, η ΣΜΛ χρησιμοποιείται για τη μέτρηση της επίδρασης που υφίσταται ένα ΑΚΧΑ λόγω μεταβολών στα επιτόκια της χρηματαγοράς· στ) «σταθμισμένη μέση διάρκεια ζωής» (ΣΜΔΖ): ο σταθμισμένος μέσος όρος της εναπομένουσας διάρκειας κάθε τίτλου ενός κεφαλαίου, με την έννοια του χρόνου που απομένει ως την ολοσχερή αποπληρωμή του κεφαλαίου, χωρίς να λαμβάνεται υπόψη ο τόκος και χωρίς προεξόφληση. Σε αντίθεση προς τον υπολογισμό της ΣΜΛ, κατά τον υπολογισμό της ΣΜΔΖ των τίτλων κυμαινόμενου επιτοκίου και των δομημένων χρηματοδοτικών μέσων δεν επιτρέπεται η χρήση των ημερομηνιών επανακαθορισμού του επιτοκίου και, αντ’ αυτών, λαμβάνεται υπόψη αποκλειστικά η ρητά καθορισμένη οριστική ημερομηνία λήξης του τίτλου. Η ΣΜΔΖ χρησιμοποιείται για τη μέτρηση του πιστωτικού κινδύνου, καθώς όσο αναβάλλεται η εξόφληση του κεφαλαίου, τόσο αυξάνεται ο πιστωτικός κίνδυνος. Η ΣΜΔΖ χρησιμοποιείται επίσης για τον περιορισμό του κινδύνου ρευστότητας· ζ) «μέσα χρηματαγοράς»: μέσα που αποτελούν συνήθως αντικείμενο συναλλαγών στη χρηματαγορά, είναι ρευστοποιήσιμα και η αξία τους μπορεί να προσδιοριστεί με ακρίβεια ανά πάσα στιγμή· η) «εταιρία διαχείρισης»: εταιρία, η κύρια δραστηριότητα της οποίας είναι η διαχείριση του χαρτοφυλακίου ενός ΑΚΧΑ.». Άρθρο 2 Μεταβατική διάταξη Οι εθνικές κεντρικές τράπεζες (ΕθνΚΤ) μπορούν να εξακολουθούν να συλλέγουν στατιστικές πληροφορίες βάσει του κανονισμού (ΕΚ) αριθ. 25/2009 (ΕΚΤ/2008/32) από τα ΑΚΧΑ κατοίκους του κράτους μέλους τους, σύμφωνα με το προηγούμενο τμήμα 2 του μέρους 1 του παραρτήματος Ι του κανονισμού (ΕΚ) αριθ. 25/2009 (ΕΚΤ/2008/32), το αργότερο έως την 31η Ιανουαρίου 2012. Κοινοποιούν σε όλα τα ενδιαφερόμενα ΑΚΧΑ την απόφασή τους να εφαρμόσουν την παρούσα μεταβατική διάταξη. Οι ΕθνΚΤ αρχίζουν να συλλέγουν στατιστικές πληροφορίες από τα ΑΚΧΑ που έχουν ταυτοποιηθεί σύμφωνα με το άρθρο 1α του κανονισμού (ΕΚ) αριθ. 25/2009 (ΕΚΤ/2008/32) το αργότερο από την 1η Φεβρουαρίου 2012. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Φρανκφούρτη, 25 Αυγούστου 2011.

Πιστωτική αγορά

ΔΗΜΟΣΙΟΝΟΜΙΚΑ

Χρηματοπιστωτικοί οργανισμοί